Ɛseta 3 | Yintanɛte Zo Baebolo | Ewiade Fofolɛ Ngilebɛbo\nBelemgbunli ne kpogyale Heeman zo (1-4)\nHeeman ɛva adwenle kɛ ɔsɛkye Dwuuma (5-15)\n3 Nzinlii, Belemgbunli Ahazelɔse kpogyale Agagenli Hamɛdeeta ara Heeman+ zo na ɔmaanle ye gyinlabelɛ titili ɔdɛlale mgbanyima mɔɔ ɛha la kɔsɔɔti.+ 2 Na ɛnee belemgbunli ne sonvolɛma mɔɔ wɔ belemgbunli anlenkɛ kpole ne anloa la kɔsɔɔti bɔ bɛ ti aze maa Heeman na bɛkoto ye, ɔluakɛ zɔhane a belemgbunli ne hanle kɛ bɛyɛ bɛmaa ye a. Noko Mɔdekae ambɔ ɔ ti aze ammaa ye yɛɛ yeangoto ye. 3 Ɔti belemgbunli sonvolɛma mɔɔ wɔ belemgbunli anlenkɛ kpole ne anloa la zele Mɔdekae kɛ: “Duzu ati a ɛnli belemgbunli ne mɛla ne azo a?” 4 Bɛbizale ye alehyenlɛ biala, noko yeandie bɛ. Akee bɛhanle bɛhilele Heeman amaa bɛanlea saa Mɔdekae bahola ahɔ zo ayɛ mɔɔ ɔlɛyɛ la a;+ ɔluakɛ ɛnee yeha yehile bɛ kɛ ɔle Dwuunli.+ 5 Mɔɔ Heeman nwunle kɛ Mɔdekae ɛmbɔ ɔ ti aze ɛmmaa ye na ɔngoto ye la, ɔvale ɛya kpole.+ 6 Noko ɔ kunlu andwo nwolɛ kɛ ɔbahu* Mɔdekae angomekye, ɔluakɛ ɛnee bɛha Mɔdekae menli ne anwo edwɛkɛ bɛhile ye. Yemɔti Heeman bɔle ɔ bo kɛ ɔkpondɛ adenle mɔɔ ɔbalua zo yeabɔ Dwuuma kɔsɔɔti mɔɔ wɔ Ahazelɔse belemgbunlililɛ ne amuala anu la abo zo, Mɔdekae menli ne amuala. 7 Wɔ siane ne mɔɔ limoa la anu, mɔɔ le Naesan* siane ne, wɔ Belemgbunli Ahazelɔse ɛvolɛ 12+ ne anu, bɛguale Pulu+ (mɔɔ le Ma Ɛgualɛ)* wɔ Heeman anyunlu kɛ bɛnea kenle ne nee siane ne, na ɔbɔle siane 12 ne, mɔɔ le Eda*+ la. 8 Akee Heeman zele Belemgbunli Ahazelɔse kɛ: “Menli bie mɔɔ bɛ mɛla le ngakyile fi menli mɔɔ ɛha la kɔsɔɔti ɛdeɛ ne anwo la, ɛde ɛkponde menli mɔɔ wɔ maanzinli ne mɔ mɔɔ wɔ wɔ belemgbunlililɛ ne amuala anu la anu;+ bɛnli belemgbunli ne mɛla zo, na ɔnle kpalɛ kɛ belemgbunli ne kɛgyakyi bɛ. 9 Saa belemgbunli ne anye kɛlie nwo a, ɔmaa bɛhɛlɛ mɛla bie kɛ bɛzɛkye bɛ. Mebadua dwɛtɛ fufule talɛnte* 10,000 meamaa mgbanyima ne mɔ ava agua belemgbunli ne gya nu.”* 10 Ɛhye ati belemgbunli ne yele ye tumi kpɔdelera+ ne ɔ sa na ɔvale ɔmaanle Agagenli+ Hamɛdeeta ara Heeman+ mɔɔ ɛnee le Dwuuma kpɔvolɛ la. 11 Belemgbunli ne zele Heeman kɛ: “Dwɛtɛ fufule ne nee menli ne wɔ ɛ sa nu, fa mɔɔ ɛnea a ɔfɛta la yɛ bɛ.” 12 Akee bɛvɛlɛle belemgbunli ne kɛlɛhɛlɛvolɛma+ ne mɔ wɔ siane ne mɔɔ limoa la kenle ne mɔɔ tɔ zolɛ 13 la azo. Bɛhɛlɛle+ Heeman edwɛkɛ ne amuala bɛhɔmaanle belemgbunli ne maanzinli zo neavolɛma, amɛnladoma mɔɔ nea maanzinli ne mɔ azo nee aneɛ ngakyile ne mɔ anu mgbanyima; aneɛ mɔɔ menli ne ka wɔ maanzinli biala anu nee bɛ ngɛlɛlera* a bɛvale bɛhɛlɛle ngɛlata ne mɔ a. Bɛhɛlɛle ye wɔ Belemgbunli Ahazelɔse duma nu na bɛvale ye tumi kpɔdelera ne bɛsisile zolɛ.+ 13 Bɛvale ngɛlata ne mɔ bɛzoanle soanvolɛma bɛmaanle bɛvale bɛhɔle belemgbunli ne maanzinli ne amuala anu kɛ bɛhu Dwuuma amuala, bɛzɛkye bɛ na bɛbɔ bɛ bo zo bɔkɔɔ, mgbavolɛ nee mgbanyinli, ngakula nee mraalɛ, wɔ kenle ko pɛ anu wɔ siane 12 ne, mɔɔ le Eda siane ne+ kenle mɔɔ tɔ zo 13 la azo na bɛsesa bɛ nwo ninyɛne.+ 14 Bɛmaanle kɛlata ne anu edwɛkɛ ne yɛle mɛla wɔ maanzinli biala anu na bɛbɔle ye nolo bɛhilele menli ne amuala, amaa bɛaziezie bɛ nwo bɛamaa kenle zɔhane. 15 Soanvolɛma ne hɔle ndɛndɛ+ kɛ mɔɔ belemgbunli ne hanle la; bɛlile mɛla ne wɔ Hyuhyan*+ belemgbunli sua nu ɛkɛ.* Akee belemgbunli ne nee Heeman dɛnlanle aze kɛ bɛno nwanye, noko ɛnee suakpole Hyuhyan* azo ɛyɛ begyebegye.\n^ Hibulu aneɛ nu, “kɛ ɔ sa baha.”\n^ Anzɛɛ ɔkola ɔkile, “Mebadua talɛnte 10,000 meagua belemgbunli ne gya nu meamaa menli mɔɔ bɛbayɛ gyima ɛhye la.”


Busiama 12—Dwɔhyua Nee Kalɛbe Boka Bɛ | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Arhuaco Armenian Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Colombia Mumule Aneɛ Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik Emberá (Chamí) Emberá (Northern) English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Mumule Aneɛ Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Runyankore Russia Mumule Aneɛ Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sikuani Sinhala Slovak Slovenian Spain Mumule Aneɛ Spanish Sranantongo Sunda Swahili Swati Swedish Swiss German Tagalog Tahitian Taiwan Mumule Aneɛ Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nBusiama Bulu Nee Nwiɔ Ne\nYizilayɛma vile Saenae Boka ne abo na bɛvale Pɛlan fienemgbole ne anu bɛhɔle ɛleka bie mɔɔ bɛfɛlɛ ye Keedɛhye la. Gyihova hanle hilele Mosisi kɛ: ‘Soa menli 12 mɔɔ ko biala vi Yizilayɛ mbusua ekpunli bulu nee nwiɔ ne anu la maa bɛhɔli busia bɛkpɔla Keena azɛlɛ ne mɔɔ mefa meamaa bɛ la.’ Yemɔti Mosisi kpale mrenyia 12 na ɔhanle kɛ: ‘Bɛhɔ Keena azɛlɛ ne azo na bɛnlea saa bɛdua aleɛ wɔ azɛlɛ ne azo a ɔyɛ boɛ a. Bɛnlea saa menli ne anwo yɛ se anzɛɛ bɛ nwo ɛnyɛ se a, yɛɛ saa menli ne dede tɛnte nu anzɛɛ azuamgbole zo a.’ Dwɔhyua nee Kalɛbe boka busiama 12 ne mɔɔ bɛhɔle Keena la anwo.\nWɔ kenle 40 anzi, busiama ne ziale rale na bɛvale feege ma, ma bie mɔɔ le kɛ akutue yɛɛ vanye ma bɛrale. Busiama ne hanle kɛ: ‘Azɛlɛ ne le kpalɛ bɔkɔɔ, noko menli mɔɔ wɔ zolɛ la anwo yɛ se, yɛɛ bɛdo bane ndendenle wɔ bɛ azuamgbole ne mɔ anwo.’ Noko Kalɛbe hanle kɛ: ‘Yɛbahola yɛali bɛ nwo zo konim. Bɛmaa yɛhɔ ndɛndɛ!’ Asoo ɛze deɛmɔti Kalɛbe hanle zɔhane edwɛkɛ ne la ɔ? Ɔluakɛ ɛnee ɔ nee Dwɔhyua lɛ Gyihova anu anwodozo. Noko busiama 10 ne mɔɔ ɛha la hanle kɛ: ‘Kyɛkyɛ! Menli mɔɔ wɔ ɛkɛ la le mgbole kɛ kakanyinlima ne la! Saa yɛgyi bɛ nwo ɛkɛ a yɛzɔho abɛbɛ.’\nYizilayɛma asa nu dole. Bɛdendɛle bɛ nzo abo na bɛhanle kɛ: ‘Bɛmaa yɛkpa kpanyinli fofolɛ yɛmaa ɔli yɛ ti na yɛzia yɛhɔ Yigyibiti. Duzu ati a ɔwɔ kɛ yɛkɔ ɛkɛ na bɛku yɛ a?’ Dwɔhyua nee Kalɛbe hanle kɛ: ‘Bɛmmayɛ Gyihova anwo anzosesebɛ, eza bɛmmamaa bɛ ahonle tu. Gyihova babɔ yɛ nwo bane.’ Noko Yizilayɛma andie. Anrɛɛ bɛku Dwɔhyua nee Kalɛbe bɔbɔ!\nDuzu a Gyihova yɛle a? Ɔhanle ɔhilele Mosisi kɛ: ‘Meyɛ ninyɛne dɔɔnwo memaa Yizilayɛma, noko bɛndie me ne. Yemɔti bɛbali ɛvolɛ 40 wɔ fienemgbole ne anu, na ɛkɛ ne yɛɛ bɛbawu bɛagua a. Bɛ mra nee Dwɔhyua yɛɛ Kalɛbe a bahɔ azɛlɛ ne mɔɔ meva mebɔ bɛ ɛwɔkɛ la azo a.’\n“Duzu ati a bɛ ahonle ɛdu zɛhae ɛ, bɛmɛ mɔɔ bɛ diedi le ekyi a?”—Mateyu 8:26\nKpuya: Mɔɔ busiama 12 ne vi Keena azɛlɛ ne azo rale la, duzu a zile a? Kɛzi Dwɔhyua nee Kalɛbe hilele kɛ bɛlɛ Gyihova anu anwodozo ɛ?\nƐdianlɛ 13:1–14:38; Mɛla ne 1:22-33; Edwɛndolɛ 78:22; Hibuluma 3:17-19\nFa nwa awie Fa nwa awie Busiama Bulu Nee Nwiɔ Ne


Asoo Awie Bahola Anwu Menli Mɔɔ Hɛlɛle Baebolo Ne La? | Baebolo Kpuya\nKENGA YE WƆ Afrikaans Albanian Altai America Mumule Aneɛ Amharic Arabic Argentina Mumule Aneɛ Armenian Assamese Azerbaijani Azerbaijani (Cyrillic) Bashkir Bislama Brazil Mumule Aneɛ Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hindi Hmong (White) Hungarian Hungary Mumule Aneɛ Iban Icelandic Igbo Iloko Indonesian Irish Isoko Italian Japanese Kabiye Kamba Kekchi Kikongo Kiluba Kinyarwanda Kirghiz Kiribati Kirundi Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Mambwe-Lungu Mexico Mumule Aneɛ Mongolian Myanmar Nepali Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (European) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Sunda Swahili Swati Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Urhobo Vietnamese Wayuunaiki Xhosa Yoruba Zulu\nBɛha bɛhile menli dɔɔnwo kɛ yɛnrɛhola yɛnrɛnwu menli mɔɔ hɛlɛle Baebolo ne la. Noko Baebolo ne ta da ahenle mɔɔ hɛlɛle nuhua edwɛkɛ bie la ali wienyi. Bie mɔ bɔ ɔ bo zɛhae, ‘gyima mɔɔ Nihɛmaya lile la anwo edwɛkɛ mɔɔ ɔdaye ɔhanle,’ “Ayezaya ɛnyelɛzodeɛnwunlɛ ne,” nee ‘nrɛlaleɛ mɔɔ [Gyihova] vale manle Dwowɛle la ɛne.’—Nihɛmaya 1:1; Ayezaya 1:1; Dwowɛle 1:1.\nMenli mɔɔ hɛlɛle Baebolo ne la anu dɔɔnwo zile zolɛ kɛ Gyihova, nɔhalɛ Nyamenle kokye ne, a maanle bɛhɛlɛle edwɛkɛ ne a, na ɔdaye a ɔhilele bɛ adenle a. Ngapezoma mɔɔ hɛlɛle Hibulu Ngɛlɛlera ne la hanle ye fane mɔɔ bo 300 la kɛ: “[Gyihova] se.” (Emɔso 1:3; Maeka 2:3; Nahum 1:12) Bie mɔ noko hɛlɛle edwɛkɛ mɔɔ Nyamenle maanle anwumabɔvolɛma rahanle hilele bɛ la.—Zɛkalaya 1:7, 9.\nMrenyia kɛyɛ 40 a hɛlɛle Baebolo ne a, wɔ ɛvolɛ mɔɔ bo 1,600 la anu. Bie mɔ hɛlɛle buluku mɔɔ bo ko. Mbuluku 66 a wɔ Baebolo ne anu a. Mbuluku 39 a wɔ Hibulu Ngɛlɛlera ne mɔɔ bɛfɛlɛ ye Ngyekyeleɛ Dɛba (Old Testament) ne la anu a, yɛɛ mbuluku 27 a wɔ Kilisiene Giliki Ngɛlɛlera ne mɔɔ bɛfɛlɛ ye Ngyekyeleɛ Fofolɛ (New Testament) ne la anu a.\nFa nwa awie Fa nwa awie Asoo Awie Bahola Anwu Menli Mɔɔ Hɛlɛle Baebolo Ne La?\nijwbq edwɛkɛ 5\nMosisi A Hɛlɛle Baebolo Ne Ɔ?


Gyisɛse Ewudwazo Ne | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian America Mumule Aneɛ Amharic Arabic Argentina Mumule Aneɛ Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Mumule Aneɛ Spanish Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nMɔɔ Gyisɛse wule la, sukoavolɛ bie mɔɔ bɛfɛlɛ ye Dwosefi la zɛlɛle Paelɛte kɛ ɔmaa ɔhɔye ye funli ne ɔvi baka ne azo. Dwosefi vale lenen ɛdanlɛ kpalɛ nee nyile evuanlɛ kyekyele funli ne anwo na ɔdole ye wɔ nla fofolɛ bie anu. Bɛhundole bolɛ kpole bie bɛnyinle nla ne anloa. Ɛsɔfo mgbanyinli ne mɔ zele Paelɛte kɛ: ‘Yɛsulo kɛ Gyisɛse ɛdoavolɛma ne bie bahɔva ye funli ne na bɛaha kɛ yedwazo.’ Yemɔti Paelɛte zele bɛ kɛ: ‘Bɛnyi nla ne na bɛzinza.’\nYe kenle nsa anzi nwonlomɔ ne ala, mraalɛ bie hɔle nla ne anwo na bɛnwunle kɛ bɛye bolɛ ne. Wɔ nla ne anu, anwumabɔvolɛ bie zele bɛ kɛ: ‘Bɛmmasulo. Bɛdwazo Gyisɛse. Bɛhɔze ye ɛdoavolɛma ne kɛ bɛyia ye wɔ Galeli.’\nMɛle Magedalene yɛle ye ndɛ hɔkpondɛle Pita nee Dwɔn. Ɔzele bɛ kɛ: ‘Awie ɛva Gyisɛse funli ne!’ Pita nee Dwɔn nriandile hɔle nla ne anu. Mɔɔ bɛannwu funli ne wɔ nu la, bɛziale bɛhɔle bɛ azua nu.\nMɔɔ Mɛle ziale hɔle nla ne anu la, ɔnwunle anwumabɔvolɛma nwiɔ na ɔzele bɛ kɛ: ‘Mennwu ɛleka mɔɔ bɛva me Awulae bɛhɔ a.’ Akee ɔnwunle nrenyia bie, na kɛmɔ ɔdwenle kɛ yemɔ a nea ɛkɛ la ati, ɔhanle kɛ: ‘Yɛmenle, ka ɛleka mɔɔ wɔva ye wɔhɔ la kile me.’ Noko mɔɔ nrenyia ne hanle kɛ, “Mɛle!” la, ɔnwunle kɛ Gyisɛse ɔ. Ɔdeanle nu kɛ: “Kilehilevolɛ!” na ɔzɔle ye. Gyisɛse zele ye kɛ: ‘Kɔha kile me mediema ne mɔ kɛ wɔnwu me.’ Ɛkɛ ne ala, Mɛle nriandile hɔzele ɛdoavolɛma ne kɛ yenwu Gyisɛse.\nNzinlii, ɛnee ɛdoavolɛma nwiɔ vi Gyɛlusalɛm ɛlɛkɔ Ɛmeeyɛse. Nrenyia bie rabokale bɛ nwo wɔ adenle ne anu na ɔbizale bɛ debie mɔɔ bɛlɛka nwolɛ edwɛkɛ la. Bɛhanle kɛ: ‘Ɛtɛtele ɔ? Ɛsɔfo mgbanyinli ne mɔ hunle Gyisɛse la ye kenle nsa ɛne. Kɛkala akee mraalɛ bie ɛlɛka kɛ yedwazo!’ Nrenyia ne bizale bɛ kɛ: ‘Bɛnlie ngapezoma ne bɛnli ɔ? Bɛse Kelaese ne bawu na yeadwazo.’ Ɔhilehilele Ngɛlɛlera ne anu ɔhilele bɛ. Mɔɔ bɛdwule Ɛmeeyɛse la, ɛdoavolɛma ne zele nrenyia ne kɛ ɔmaa bɛhɔ sua nu. Mɔɔ bɛlɛdi aleɛ nɔsolɛ nu na ɔyɛle asɔne la, bɛnwunle kɛ Gyisɛse ɔ. Akee ɔminliminlinle.\nƐdoavolɛma nwiɔ ne yɛle ye ndɛ hɔhanle mɔɔ ɛzi la hilele ɛzoanvolɛma ne wɔ Gyɛlusalɛm. Mɔɔ bɛwɔ sua ne anu la, Gyisɛse vindele ɛkɛ. Mɔlebɛbo ne, ɛnee ɛzoanvolɛma ne ɛnlie ɛnli kɛ Gyisɛse ɔ. Akee ɔzele bɛ kɛ: ‘Bɛnlea me sa nu; bɛzɔ me. Bɛhɛlɛ ye kɛ Kelaese ne badwazo avi ewule nu.’\n“Mame a mele adenle ne nee nɔhalɛ ne nee ngoane ne a. Awie biala ɛmba Selɛ ne ɛkɛ kyesɛ ɔdua me nwo zo.”—Dwɔn 14:6\nKpuya: Mɔɔ mraalɛ ne mɔ hɔle Gyisɛse nla ne anwo la, duzu a zile a? Duzu a zile wɔ Ɛmeeyɛse adenle nu a?\nMateyu 27:57–28:10; Maake 15:42–16:8; Luku 23:50–24:43; Dwɔn 19:38–20:23\nGyisɛse Ewudwazo Ne—Ɔzile Amgba Ɔ?


Ɛbɛlabɔlɛ Nu Edwɛkɛ: Kɛzi Ɛzonlenlɛ Gyima Ne Maanle Edwɛkpatɛlɛvolɛ Bie Anye Liele La | Ronald Parkin\nƐzinzalɛ Arane—Debiezukoalɛ Ɛdeɛ | August 2016\nKENGA YE WƆ Acholi Afrikaans Albanian Amharic Angola Mumule Aneɛ Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Giliki Guarani Gujarati Gun Hausa Hibulu Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kamba Kannada Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Bolivia) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nRonald J. Parkin anloa edwɛkɛ\nMƆƆ menyianle ɛvolɛ 12 la, menwunle kɛ melɛ debie mɔɔ sonle bolɛ mɔɔ ɔwɔ kɛ me nee awie mɔ kyɛ a. Wɔ nyianu bie abo, adiema nrenyia ko bizale me saa mekulo kɛ meka edwɛkɛ ne bie a. Menganle kɛ “ɛhɛe,” ɔnva nwo kɛ ɛnee metɛkɔle daselɛlilɛ ɛlɛ la. Yɛhɔle azɛlɛsinli ne anu, na ɔmaanle me mbuluku ngyikyi bie mɔɔ ka Nyamenle Belemgbunlililɛ ne anwo edwɛkɛ la. Ɔzele me kɛ: “Di menli mɔɔ bɛwɔ adenle ne foa ko nehane la daselɛ na medame noko mebava ɛke.” Me ahonle dule, noko menlile daselɛ wɔ azua nu, na mekanwu ye la ɛnee meva mbuluku ngyikyi ne amuala memaa. Ɔda ali kɛ ɛnee awie mɔ kpondɛ kɛ bɛtie me edwɛkɛ ne bie.\nBɛwole me wɔ 1923 wɔ Chatham, Kent, mɔɔ wɔ England la, na bɛtetele me wɔ ɛleka mɔɔ ɛnee bɛye menli ne arɛle bɛdo bɛ sa nu la. Konle Kpole ne ammaa ɛwɔkɛ mɔɔ bɛbɔle kɛ ewiade bayɛ boɛ la amba nu. Baptist ɛsɔfo ne mɔ angomedi subane ne maanle me awovolɛ asa nu dole. Mɔɔ ɛnee ɔka ekyi menyia ɛvolɛ ngɔnla la, me mame bɔle ɔ bo kɛ ɔkɔ Gyihova Alasevolɛ ne mɔ, mɔɔ ɛnee bɛfɛlɛ bɛ International Bible Students Association la “ayia” ne bie. Adiema raalɛ ko vale The Harp of God, buluku mɔɔ gyi Baebolo ne azo la bie maanle yɛ. Ɛnee me nye die mɔɔ melɛsukoa la anwo.\nMEDIEMA MGBANYIMA BOALE ME\nKɛ kpavolɛ la, ɛnee ɔyɛ me fɛ kɛ mebalua Nyamenle Edwɛkɛ ne azo meamaa menli anyia anyelazo. Ɛnee me ngomekye meta mekɔ daselɛlilɛ wɔ azua nu, noko eza menzukoale kɛ me nee awie mɔ bahɔ daselɛlilɛ. Kɛ neazo la, kenle ko bie mɔɔ ɛnee me nee adiema kpanyinli ko yɛde yɛ basekɛ zo yɛlɛkɔ azɛlɛsinli ne anu la, yɛzenle ɛsɔfo bie anwo, na menganle kɛ, “Abɔnkye bie a ɛlɛkɔ la.” Adiema kpanyinli ne maanle yɛgyinlanle, na ɔhanle kɛ memaa yɛdɛnla baka bie mɔɔ la ɛkɛ la azo. Ɔhanle kɛ: “Nwane a maanle wɔ tumi kɛ ɛbua awie ndɛne kɛ ɔle abɔnkye a? Maa yɛva anyelielɛ yɛha edwɛkpa ne na yɛgyakyi ndɛnebualɛ ne yɛmaa Gyihova.” Menzukoale ninyɛne dɔɔnwo menvile kɛzi ɛmaanlɛ maa bɛ nye die la anu wɔ me ngakula nu.—Mat. 25:31-33; Gyi. 20:35.\nAdiema kpanyinli ko noko hanle kɛ, saa ɛmaanlɛ bamaa me nye alie a, ɔwɔ kɛ mesi abotane. Ɛnee ɔ ye ɛngulo Gyihova Alasevolɛ edwɛkɛ. Adiema kpanyinli ne dole ɔ sa vɛlɛle me kenle ko kɛ memanli aleɛ wɔ ye sua nu. Ɔ ye vale ɛya kpalɛ kɛ ɔhɔle daselɛlilɛ la, na ɔbɔle ɔ bo kɛ ɔfuandi nlɛka yeabɔ yɛ. Kɛ anrɛɛ ɔbadea ɔ ye la, ɔvale anyelielɛ ɔsesale nlɛka ne ɔzieziele ɔ bo zo ne. Wɔ ɛvolɛ dɔɔnwo anzi, ɔnyianle ye abotane ne azo nvasoɛ wɔ mekɛ mɔɔ bɛzɔnenle ɔ ye kɛ Gyihova Dasevolɛ la.\nƐhulolɛ mɔɔ ɛnee melɛ kɛ memaa awie mɔ anyia kenle bie anwo anyelazo la hɔle zo yɛle kpole, na bɛzɔnenle me nee me mame wɔ Dover wɔ March 1940. Britain vale konle hɔle Germany anwo zo wɔ September 1939 wɔ mekɛ mɔɔ ɛnee meli ɛvolɛ 16 la. Wɔ June 1940, mɔɔ ɛnee megyi yɛ sua ne anyunlu la, menwunle sogyama apenle dɔɔnwo bie mɔɔ bɛangu bɛ wɔ Dunkirk Konle ne anu na ɛzulolɛ ɛha bɛ la kɛ bɛde kale nu bɛlɛse. Menwunle kɛ bɛnlɛ anyelazo biala, na ɛnee mekpondɛ kɛ meka Nyamenle Belemgbunlililɛ ne anwo edwɛkɛ mekile bɛ. Wɔ zɔhane ɛvolɛ ne anu, Britainma bɔle ɔ bo kɛ bɛtoto bɛ bɔmbo ne bieko. Nɔsolɛ biala, menwu Germany alopile mɔɔ bɛtoto bɔmbo la kɛ bɛluolua anwomanyunlu. Saa bɔmbo ne mɔ ɛlɛgua aze a, bɛyɛ dede, na ɛhye maa yɛ ahonle tu kpalɛ. Saa aleɛ kye na yɛfinde a, yɛnwu kɛ bɛzɛkye azua dɔɔnwo. Menwunle kɛ Belemgbunlililɛ na ala a le me anyelazo a.\nMEMBƆLE Ɔ BO KƐ ME NEE AWIE MƆ KYƐ MƆƆ MELƐ LA\nWɔ 1941 yɛɛ membɔle ɛbɛlabɔlɛ mɔɔ maa me die kpalɛ la abo a. Ɛnee melɛsukoa kɛzi bɛyɛ meli la wɔ Royal Dockyard mɔɔ wɔ Chatham la, gyima mɔɔ menli dɔɔnwo kulo na eza bɛtua kakɛ kpalɛ la. Ɛnee Gyihova Alasevolɛ ɛde ɔ bo dɛbadɛba kɛ ɔnle kɛ Kilisienenli kɔ konle. Ɔkadwu 1941 la, yɛranwunle kɛ ɔnle kɛ yɛyɛ gyima wɔ ɛleka mɔɔ bɛyɛ konle ninyɛne la. (Dwɔn 18:36) Kɛmɔ ɛnee bɛlɛyɛ nyevile bo meli mɔɔ bɛfa bɛkɔ konle la wɔ yɛ gyima ne anu la ati, menzile kpɔkɛ kɛ ɔwɔ kɛ megyakyi gyima na meyɛ dahuu ɛzonlenlɛ gyima ne. Alimoa ne bɛmaanle mengɔnzonlenle wɔ Cirencester mɔɔ wɔ Cotswolds la.\nMɔɔ menyianle ɛvolɛ 18 la, bɛdole me efiade siane ngɔnla ɔluakɛ meangɔ sogya. Mɔɔ bɛdole me efiade anlenkɛ ne anu la, me ahonle dule. Noko yeangyɛ, sinzavolɛma nee pilizama bɔle ɔ bo kɛ bɛbiza me deɛmɔti bɛva me bɛra ɛkɛ la, na menvale anyelielɛ mengilehilele me diedi ne anu mengilele bɛ.\nMɔɔ bɛyele me bɛvile efiade la, bɛzele me kɛ me nee Leonard Smith * yɛhɔha edwɛkɛ ne wɔ Kent. Wɔ 1944 mɔlebɛbo, alopile mɔɔ bo apenle ko mɔɔ menli ɛnle nu na bɔmbo ala a wɔ nu la raguale Kent. Ɛnee yɛde Europe nee London mɔɔ Nazima vale la avinli, na ɛkɛ ne a ɛnee bɛ alopile ne mɔ se a. Ɛnee ɔyɛ ɛzulolɛ, ɔluakɛ saa ɛte kɛ alopile ne engine ne ɛnlu a, ɛnee ɛze kɛ ɔnrɛhyɛ ɔbadɔ aze na yeazɔ. Yɛ nee agyalɛma bie nee bɛ mra nsa zukoale debie. Ɔyɛ a yɛtɛnla ɛkponle bie mɔɔ bɛva mbulalɛ bɛyɛ la abo a yɛsukoa debie a, na bɛyɛ ye mɔɔ saa sua ne bubu a ɔnrɛha bɛ. Amozii bɛzɔnenle abusua ne anu amra kɔsɔɔti.\nMEMBƆLE EDWƐKPA NE NOLO WƆ MAANLE GYƐNE ZO\nɛlɛbɔ nyianu bie anwo nolo wɔ mekɛ mɔɔ membɔle adekpakyelɛ gyima ne abo wɔ Ireland la (aze)\nWɔ konle ne anzi, menyɛle adekpakyelɛ gyima ne ɛvolɛ nwiɔ wɔ Ireland nyiakɛ. Ɛnee Ireland ɛnle kɛ England la. Ɛnee yɛwolowolo azua nu yɛka kɛ yɛle edwɛkpatɛlɛvolɛma na yɛkpondɛ ɛleka yɛadɛnla, na yɛmaanle awie mɔ magazine wɔ gua zo. Kɛmɔ ɛnee maanle ne anu amra le Katelekema la ati, ɛnee mɔɔ yɛlɛyɛ la le “ngoaseasɛm” wɔ bɛ nye zo! Mɔɔ nrenyia bie yɛle basabasa hilele yɛ la, menganle nwolɛ edwɛkɛ mengilele kpolisinli bie, na ɔbizale me kɛ, “Duzu a ɛkpondɛ kɛ bɛfa bɛyɛ wɔ a?” Ɛnee yɛnze kɛ ɛsɔfo ne mɔ a lɛ tumi kpalɛ wɔ maanle ne anu a. Bɛyele menli mɔɔ liele yɛ mbuluku ne mɔ bie la gyima nu yɛɛ bɛdule yɛ bɛvile ɛleka mɔɔ yɛde la.\nAkee yɛnwunle kɛ saa yɛdwu ɛleka fofolɛ biala a, ɔle kpalɛ kɛ yɛbaha basekɛ yɛahɔ moamoa na yɛali daselɛ wɔ ɛleka mɔɔ asolo bɛ ɛsɔfo ɛdeɛ ne la. Yɛwie kolaa a, akee yɛali menli mɔɔ zuozua yɛ la daselɛ. Wɔ Kilkenny, yɛ nee kpavolɛ bie zukoale debie fane nsa dapɛne biala ɔnva nwo kɛ awie mɔ yɛle basabasa hilele yɛ la. Me nye liele Baebolo nu nɔhalɛ ne mɔɔ mekilehile awie mɔ la anwo yemɔti menzile kpɔkɛ kɛ mebiza ndetelɛ mɔɔ bɛfa bɛmaa wɔ Watchtower Geleade Baebolo Sukulu bɛmaa bɛbayɛ edwɛkpatɛlɛvolɛma la nwo adenle.\nƆvi 1948 kɔdwu 1953, yɛ meli ne mɔɔ bɛfɛlɛ ye Sibia la rayɛle sua mɔɔ yɛda nu kɛ edwɛkpatɛlɛvolɛma (fema zo)\nWɔ siane nnu anzi mɔɔ yɛwiele sukulu ne wɔ New York la, bɛmaanle yɛ nuhua nna hɔhanle edwɛkɛ ne wɔ mbɔra ngyikyi mɔɔ wɔ Caribbean Nyevile ne anu la azo. Wɔ November 1948, yɛvale meli bie mɔɔ bɛfɛlɛ ye Sibia la yɛvile New York City. Ɛnee metɛfale meli metɛtule adenle ɛlɛ, yemɔti me nye liele kpalɛ. Yɛ nuhua ko mɔɔ bɛfɛlɛ ye Gust Maki la le melikavolɛ mɔɔ ɔlɛ anwubielɛ. Ɔhilehilele yɛ meli ɛhanlɛ nwo ninyɛne ngyikyingyikyi le kɛ kɛzi bɛmaa avela ngakyile ne mɔ zo yɛɛ kɛzi bɛka bɛ aze, kɛ ɔkɛyɛ na yɛanwu ɛleka mɔɔ compass ne ɛlɛkile yɛɛ kɛzi ɔwɔ kɛ yɛka meli ne wɔ mekɛ mɔɔ ahumu ne ɛlɛtu la. Mɔɔ yɛlɛkɔ la, ahumu ne dule kpole kenle 30 noko Gust hanle meli ne kpalɛ too yɛdwule Bahamas.\n‘BƐBƆ EDWƐKƐ NE NOLO WƆ MBƆRA NE MƆ AZO’\nMɔɔ yɛhanle edwɛkɛ ne ekyi wɔ Bahamas mbɔra ne mɔ azo la, yɛhɔle Leeward nee Windward Mbɔra ne mɔ azo, na ɔvi ɛkɛ mɔɔ kɔ Virgin Islands mɔɔ bikye Puerto Rico mɔɔ tende kɔ Trinidad la tendenle bayɛ kɛyɛ mayɛlɛ 500. Yɛvale ɛvolɛ nnu yɛhanle edwɛkɛ ne wɔ mbɔra mɔɔ bɛde bɛ nwo na Alasevolɛ ɛnle ɛkɛ la azo. Ɔyɛ a dapɛne dɔɔnwo pɛ nu mɔɔ yɛngola yɛnnwa anzɛɛ yɛnnyia kɛlata biala a. Noko Gyihova edwɛkɛ ne mɔɔ yɛbɔle ye nolo wɔ mbɔra ne mɔ azo la maanle yɛ nye liele kpalɛ!—Gyɛ. 31:10.\nEdwɛkpatɛlɛvolɛma mɔɔ ɛnee wɔ Sibia ne anu la (bɛne zo kɔ fema zo): Ron Parkin, Dick Ryde, Gust Maki, yɛɛ Stanley Carter\nSaa yɛkɔdwu bɔra bie azo a, menli mɔɔ wɔ ɛkɛ la ba ɛleka mɔɔ yɛzie yɛ meli ne la banea yɛ. Bie mɔ ɛtɛnwunle meli anzɛɛ alɔfolɛ ɛlɛ. Menli mɔɔ bɛwɔ mbɔra ne mɔ azo la kulo menli, bɛkulo Nyamenle ɛzonlenlɛ yɛɛ bɛze Baebolo ne anu kpalɛ. Bɛta bɛmaa yɛ fɛlɛ amolɛ, avoka nee ahule. Kɛmɔ ɛnee yɛ meli ne le ekyi la ati, ɛleka mɔɔ yɛda, yɛto aleɛ na yɛkpo ninyɛne la le ekyi bie, noko yɛvale ye zɔ.\nYɛkɔ file zo mekɛ biala amaa yɛahola yɛakpɔla menli ne. Ɔyɛ a yɛka yɛkile bɛ kɛ yɛbamaa Baebolo nu ɛdendɛlɛ. Akee saa ɔdwu alewɔzo a, yɛbɔ yɛ meli ne anu dɔne ne. Saa yɛnwu kɛ bɔra ne azo amra ɛlɛba a, ɔmaa yɛ nye die kpalɛ. Yɛnwu kɛ bɛdedɛ ahɛnlaneɛ bɛvi awoka ne mɔ azo bɛlɛba. Ɔyɛ a menli ɛya ko ba, na bɛbiza kpuya too aleɛ dwo kpalɛ. Bɛ nye die edwɛne ɛdolɛ nwo, yemɔti yɛkɛlɛ Belemgbunlililɛ edwɛne ne bie na yɛahyɛ yɛamaa bɛ. Saa yɛdayɛ menli nna yɛlɛto edwɛne ne a, menli ne noko to bie, na ɔmaa edwɛne ne yɛ fɛ kpalɛ. Ɛnee ɔle anyelielɛ mekɛ kpalɛ!\nSaa yɛyɛ Baebolo ɛzukoalɛ bie yɛwie a, Baebolo sukoavo bie mɔ nee yɛ kɔ abusua fofolɛ mɔɔ yɛ nee bɛ bazukoa la ɛkɛ na bɛtɛnla bɛ debiezukoalɛ ɛdeɛ ne anu bie. Saa yɛdi dapɛne ekyi wɔ ɛleka bie a, ɔwɔ kɛ yɛfi ɛkɛ, noko yɛta yɛka yɛkile menli mɔɔ bɛ nye die edwɛkɛ ne anwo kpalɛ la kɛ bɛ nee menli mɔɔ ɛha la ɛzukoa debie kɔkpula kɛ yɛbazia yɛara. Saa yɛnwu kɛzi bie mɔ yɛ gyima mɔɔ yɛvale yɛmaanle bɛ la anyebolo zo la a, ɔyɛ anyelielɛ kpole.\nƐnɛ, mbɔra zɔhane mɔ anu dɔɔnwo ɛrayɛ ɛleka mɔɔ menli kɔneɛnlea ɛkɛ, noko dɛba ne ɛnee bɛde bɛ nwo yɛɛ azule, ɛnwea nee mrɛlɛ ngome a wɔ ɛkɛ a. Saa yɛlɛkɔ bɔra fofolɛ azo a, ɔyɛ a yɛtu nɔɔzo. Saa yɛlɛkɔ a, atui (dolphins) ne mɔ badi nwɔhoa wɔ yɛ meli ne anwo, na nyevile ne mɔɔ ɛlɛbɔ meli ne la ala a yɛte ɔ ne a. Siane ne mɔɔ ta gua nyevile ne azo la maa ɔyɛ kɛnlɛma kpalɛ.\nMɔɔ yɛhanle edwɛkɛ ne ɛvolɛ nnu wɔ mbɔra ne mɔ azo la, yɛvale yɛ meli ne mɔɔ avɛla gyi zo la yɛhɔle Puerto Rico kɛ yɛkalie mɔɔ ɔlɛ engine la. Mɔɔ yɛdwule la menwunle Maxine Boyd, adiema raalɛ anwo fɛlɛko bie mɔɔ ɔle edwɛkpatɛlɛvolɛ la, na me nye liele ɔ nwo. Ɔbɔle edwɛkpa ne nolo ɛbɔlɛ bo wɔ ye ngakula nu. Amozii ɔhɔyɛle edwɛkpatɛlɛvolɛ gyima ne wɔ Dominican Republic hɔkpulale kɛ Kateleke arane bie dule ye vile maanle ne anu wɔ 1950 la. Kɛmɔ meyɛ gyima wɔ meli nu la ati, arane ne maanle me adenle kɛ menli siane ko ala wɔ Puerto Rico. Yemɔti ɔnrɛhyɛ na meazia meahɔ mbɔra ne mɔ azo, na mekɔ noko a mebahyɛ ekyi. Yemɔti mengale mengilele me nwo kɛ, “Ronald, saa ɛkulo raalɛ ɛhye a, ɛnee ɔwɔ kɛ ɛyɛ wɔ ninyɛne ndɛndɛ.” Menganle mengilele ye wɔ dapɛne nsa anzi kɛ mekulo ye, na dapɛne nsia anzi a yɛgyale a. Me nee Maxine zonlenle kɛ edwɛkpatɛvolɛma wɔ Puerto Rico, yemɔti meanvo meli fofolɛ ne anu bie ɛlɛ.\nWɔ 1956 ne anu, yɛbɔle maangyebakyi gyima ne abo. Mediema ne mɔ dɔɔnwo le ehyiavolɛma, noko ɛnee yɛkulo kɛ yɛkɔkpɔlɔkpɔla bɛ. Kɛ neazo la, wɔ namule Potala Pastillo azo, Alasevolɛ mbusua nwiɔ mɔɔ bɛlɛ ngakula dɔɔnwo la anu, ɛnee meta mebɔ aweɛne memaa bɛtie. Membizale ngakula mraalɛ ngyikyi ne mɔ ko mɔɔ bɛfɛlɛ ye Hilda la kɛ saa ɔkulo kɛ ɔ nee yɛ kɔ daselɛlilɛ a. Ɔhanle kɛ: “Ɛhɛe, noko menrɛhola ɔluakɛ menlɛ mgbɔlaboa.” Yɛdɔle bie yɛmaanle ye, yemɔti ɔ nee yɛ hɔle daselɛlilɛ. Ɛvolɛ dɔɔnwo anzi mɔɔ ɛnee me nee Maxine ɛlɛkɔ Brooklyn Bɛtɛle wɔ 1972 la, adiema raalɛ bie mɔɔ yewie Geleade Sukulu ne bie la rabizale yɛ ahye. Ɛnee ɔlɛkɔ yeazonle wɔ Ecuador, na ɔbizale yɛ kɛ: “Asoo bɛkakye me? Medame a ɛnee mewɔ Pastillo mɔɔ ɛnee menlɛ mgbɔlaboa mɔɔ bɛdɔle bie bɛmaanle me la.” Hwio Hilda! Anyelielɛ ngome maanle yɛzunle!\nWɔ 1960, bɛzele yɛ kɛ yɛhɔzonle wɔ Puerto Rico Bɛtɛle ne mɔɔ ɛnee ɔwɔ ɛbolɔnsam ndazo nwiɔ bie anu wɔ Santurce, San Juan la. Alimoa ne, me nee Lennart Johnson yɛle Bɛtɛle ɛkɛ ne gyima dɔɔnwo. Lennart Johnson nee ɔ ye a limoale rayɛle Gyihova Alasevolɛ wɔ Dominican Republic a, na bɛrale Puerto Rico wɔ 1957. Amozii Maxine a lile menli mɔɔ bo apenle ko mɔɔ bɛkulo kɛ bɛnyia magazine ne bie la ngɛlata ne mɔ anwo gyima dapɛne biala a. Ɛnee ɔ nye die gyima ɛhye ɛyɛlɛ nwo ɔluakɛ ɔkpondɛ kɛ menli ɛhye mɔ nyia sunsum nu aleɛ.\nMe nye die Bɛtɛle ɛzonlenlɛ nwo, ɔluakɛ ɔmaa ɛnyia adenle ɛboa awie mɔ. Noko ɔlɛ ye ngyegyelɛ ɛdeɛ. Kɛ neazo la, mekɛ mɔɔ limoa mɔɔ bɛyɛ maanle maanle avinli nyianu wɔ Puerto Rico wɔ 1967 la, nwolɛ gyimayɛlɛ bule me nwo zo. Nathan Knorr mɔɔ ɛnee ɔli Gyihova Alasevolɛ gyima ne ati la rale Puerto Rico. Ye adwenle yɛle ye kɛ meanyɛ edwɛkpatɛlɛvolɛma mɔɔ bɛbara la kale nwo ngyehyɛleɛ, noko ɛnee meyɛ mewie. Amozii ɔhwile me nyunlu ɛsesebɛ wɔ kɛzi ɔwɔ kɛ meyɛ me ninyɛne pɛpɛɛpɛ la anwo, na ɔhanle kɛ memaa yeli nyane. Ɛnee memkpondɛ kɛ me nee ye bazu kpolera, noko mendele nganeɛ kɛ yeande me edwɛkɛ bo na ɔmaanle menvale ɛya ekyi. Noko, mekɛ fofolɛ mɔɔ me nee Maxine nwunle Adiema Knorr bieko la, ɔdole ɛsalɛ ɔvɛlɛle yɛ wɔ ye sua nu na ɔdonle aleɛ ɔmaanle yɛ.\nMɔɔ yɛvi Puerto Rico la, yɛhɔkpɔlale me abusua ne mɔɔ wɔ England la fane dɔɔnwo. Me nee me mame rale nɔhalɛ ne anu, noko me papa anyɛ. Noko saa tendɛvolɛma mɔɔ bɛvi England Bɛtɛle la kɔ nyianu a, ɔyɛ a me mame maa bɛda yɛ sua nu ɛkɛ. Me papa nwunle kɛ mgbanyima mɔɔ bɛvi Bɛtɛle la bɛlɛ bɛ nwo aze. Awieleɛ kolaa ne bɛzɔnenle ye wɔ 1962 kɛ Gyihova Dasevolɛ.\nMe nee Maxine wɔ Puerto Rico wɔ mekɛ mɔɔ yɛgyale la anzi mekɛ ekyi yɛɛ mekɛ mɔɔ yɛnyianle ɛvolɛ 50 kɛ agyalɛma wɔ 2003 la\nMe kulovolɛ Maxine wule wɔ 2011. Me nye la kɛ mebanwu ye bieko wɔ ewudwazo ne anu. Ɔbayɛ anyelielɛ kpalɛ! Wɔ ɛvolɛ 58 mɔɔ yɛvale yɛdɛnlanle la anu, me nee Maxine ɛnwu kɛ Gyihova menli mɔɔ bɛwɔ Puerto Rico mɔɔ ɛnee bɛle 650 la dodo ɛdwu 26,000! Bɛvale Puerto Rico nee United States Bɛtɛle ne mɔ bɛbɔle nu wɔ 2013, na bɛzele me kɛ mengɔnyɛ gyima wɔ Wallkill, New York. Kɛmɔ menlile ɛvolɛ 60 wɔ Puerto Rico la ati, mendele nganeɛ kɛ mevi maanle ne anu. Noko ɛnee mekɛ ɛdwu mɔɔ ɔwɔ kɛ mefi ɛkɛ a.\nMe nye die kɛ metɛyɛ gyima wɔ Bɛtɛle ɛke la. Kɛkala mebo ɛvolɛ 90, me gyima a le kɛ mebamaa Bɛtɛle abusua ne anu amra anwosesebɛ wɔ sunsum nu. Bɛse ɔvi mekɛ mɔɔ membale Wallkill ɛke la mekpɔla menli mɔɔ bo 600. Menli mɔɔ ba me ɛkɛ la bie mɔ nee me suzu bɛ fealera nu anzɛɛ bɛ abusua nu ngyegyelɛ nwo. Bie mɔ kpondɛ folɛdulɛ mɔɔ ɔbamaa bɛahola bɛayɛ bɛ Bɛtɛle gyima ne la. Bie mɔ mɔɔ bɛgyale la ɛtɛkyɛle la noko batie agyalɛ nwo folɛdulɛ. Bɛlɛmaa bie mɔ ahɔyɛ adekpakyelɛma. Metie menli mɔɔ bɛba me ɛkɛ la, na ɔyɛ a meka mekile bɛ kɛ: “‘Nyamenle kulo sonla mɔɔ te ɔ nyunlu kyɛ debie la.’ Yemɔti fa anyelielɛ yɛ wɔ gyima ne. Ɛlɛyɛ wɔamaa Gyihova.”—2 Kɔl. 9:7.\nKɛ mɔɔ ɔde wɔ ɛleka biala la, zɔhane ala a ɔwɔ kɛ ɛbɔ mɔdenle na ɛ nye alie wɔ Bɛtɛle a: Ɔwɔ kɛ ɛfa wɔ adwenle ɛsie deɛmɔti wɔ gyima ne anwo hyia la azo. Gyima biala mɔɔ yɛyɛ wɔ Bɛtɛle la le ɛzonlenlɛ nwuanzanwuanza. Ɔle gyima mɔɔ yɛyɛ yɛboa ‘akɛlɛ nɔhavo nee nrɛlɛbɛvolɛ’ ne amaa yɛ mediema mɔɔ bɛwɔ ɛleka biala la anyia sunsum nu aleɛ. (Mat. 24:45) Yɛbahola yɛaye Gyihova ayɛlɛ wɔ ɛleka biala mɔɔ yɛsonle ye la. Bɛmaa yɛ nye ɛlie mɔɔ ɔbaha kɛ yɛyɛ la anwo, ɔluakɛ “Nyamenle kulo sonla mɔɔ te ɔ nyunlu kyɛ debie la.”\n^ ɛden. 13 Leonard Smith ɛbɛlabɔlɛ nu edwɛkɛ rale April 15, 2012 The Watchtower ne anu.\nFa nwa awie Fa nwa awie Ɛzonlenlɛ Gyima Ne Maanle Me Nye Liele\nƐBƐLABƆLƐ NU EDWƐKƐ Ɛzonlenlɛ Gyima Ne Maanle Me Nye Liele\nAgyalɛ, Ye Mɔlebɛbo Nee Ye Bodane\nKpondɛ Debie Mɔɔ Sonle Bolɛ Tɛla Ezukoa Nvutuke La\nAsoo Ɔwɔ Kɛ Ɛnyia Anyuhɔlɛ Wɔ Sunsum Nu Ɔ?\nAsoo Ɔwɔ Kɛ Ɛtete Awie Mɔ Ɔ?\nYƐ TETEDWƐKƐ “Melɛboa Awie Mɔ Meava Meaye Gyihova Ayɛlɛ”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ August 2016\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ August 2016\nƐZINZALƐ ARANE—DEBIEZUKOALƐ ƐDEƐ August 2016\nNyamenle Lole Yɛ Wɔ Ndenle Dɔɔnwo Azo


KENGA YE WƆ Abkhaz Afrikaans Ahanta Albanian America Mumule Aneɛ Amharic Arabic Armenian Armenian (West) Australia Mumule Aneɛ Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Bicol Bislama Boulou Brazil Mumule Aneɛ Bulgarian Cakchiquel (Western) Cambodian Catalan Cebuano Chavacano Chichewa Chile Mumule Aneɛ Chin (Hakha) Chin (Mara) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Colombia Mumule Aneɛ Corsican Croatian Czech Danish Digor Dutch Ecuador Mumule Aneɛ Edo Efik English Estonian Ewe Fante Faroese Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Galician Georgian German Giliki Gitonga Greenlandic Guarani Guianese Creole Gun Haitian Creole Hausa Hibulu Hiligaynon Hindi Hungarian Hungary Mumule Aneɛ Hunsrik Icelandic Igbo Iloko Indonesian Ireland Mumule Aneɛ Isoko Italian Japan Mumule Aneɛ Japanese Kabiye Kabuverdianu Kabyle Kachin Kamba Karen (S'gaw) Kazakh Kazakh (Arabic) Kikuyu Kinyarwanda Kirghiz Kirundi Korea Mumule Aneɛ Korean Kurdish Kurmanji Latvian Lingala Lithuanian Low German Luo Macedonian Malagasy Malay Malayalam Maltese Mam Mapudungun Mari Martiniquan Creole Mauritian Creole Maya Mazatec (Huautla) Mexico Mumule Aneɛ Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Nias Niuean Norwegian Nyungwe Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Polish Mumule Aneɛ Pomeranian Portuguese (Brazil) Portuguese (European) Punjabi Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Cyrillic Romany (Romania) Romany (Serbia) Russia Mumule Aneɛ Russian Samoan Sango Sateré-Mawé Sepedi Serbian (Cyrillic) Serbian (Roman) Setswana Shona Sidama Silozi Sinhala Slovak Slovenian Solomon Islands Pidgin Somali Spain Mumule Aneɛ Spanish Sunda Swahili Sweden Mumule Aneɛ Swedish Sãotomense Tagalog Tahitian Talian Tamil Tankarana Tarascan Tatar Telugu Tetun Dili Thai Ticuna Tigrinya Tiv Tojolabal Tokelauan Tongan Totonac Turkish Turkmen Twi Tzeltal Tzotzil Udmurt Uighur (Cyrillic) Ukrainian Urdu Urhobo Uzbek Uzbek (Roman) Valencian Venda Venezuela Mumule Aneɛ Vezo Vietnamese Waray-Waray Wayuunaiki Welsh Wichi Xavante Xhosa Yoruba Zapotec (Isthmus) Zapotec (Quiatoni) Zulu\nKɛ Gyihova Alasevolɛ la, yɛbɔ mɔdenle kɛ yɛbabɔ yɛ ɛbɛla kɛ Kilisienema yɛamaa ɔ nee mɔɔ Gyisɛse hilehilele nee ɛbɛla mɔɔ ye ɛzoanvolɛ ne mɔ bɔle la ayɛ ko. Edwɛkɛ ɛhye baha ninyɛne titili mɔɔ yɛdie yɛdi la anwo edwɛkɛ sikalɛ.\nNyamenle. Yɛsonle nɔhalɛ Nyamenle Tumivolɛ Bedevinli kokye ne, Bɔvolɛ ne mɔɔ bɛfɛlɛ ye Gyihova la. (Edwɛndolɛ 83:18, New World Translation; Yekile 4:11) Ɔle Ebileham, Mosisi, nee Gyisɛse Nyamenle.—Adendulɛ 3:6; 32:11; Dwɔn 20:17.\nBaebolo. Yɛdie yɛto nu kɛ Baebolo ne le Nyamenle edwɛkɛ mɔɔ ɔluale ye sunsum ne azo ɔvale ɔmaanle alesama a. (Dwɔn 17:17; 2 Timote 3:16) Yɛ diedi ne gyi nuhua mbuluku 66 ne amuala mɔɔ yemɔ a le “Ngyekyeleɛ Dɛba” ne nee “Ngyekyeleɛ Fofolɛ” ne la azo. Professor Jason D. BeDuhn vale ngilehilenu mɔɔ fɛta la maanle wɔ mekɛ mɔɔ ɔhɛlɛle kɛ Gyihova Alasevolɛ “diedi nee bɛ nyɛleɛ gyi mɔɔ Baebolo ne ka amgba la azo, bɛnlimoa bɛnzi kpɔkɛ na bɛadwenle kɛ ɔwɔ kɛ Baebolo ne ka.” *\nƆwɔ nu kɛ yɛdie Baebolo ne amuala yɛto nu, noko yɛnle menli mɔɔ yɛfa nuhua edwɛkɛ ne kɛ mɔɔ bɛha ye ala la. Yɛze ye kɛ bɛhɛlɛle Baebolo ne foa bie wɔ sɛkɛlɛneɛ adenle zo na ɔnle kɛ yɛfa ɔ bo ɛdelɛ ne zɔhane ala.—Yekile 1:1.\nGyisɛse. Yɛdi Gyisɛse ngilehilelɛ nee ye neazo nzi na yɛdi ye eni kɛ yɛ Ngoanedievolɛ yɛɛ Nyamenle Ara. (Mateyu 20:28; Gyima ne 5:31) Ɔti, yɛle Kilisienema. (Gyima ne 11:26) Noko akee, yɛzukoa ye wɔ Baebolo ne anu kɛ Gyisɛse ɛnle Nyamenle Tumivolɛ Bedevinli yɛɛ Ngɛlɛlera biala ɛnle ɛkɛ mɔɔ Nsa-Ko ngilehilelɛ ne gyi zo a.—Dwɔn 14:28.\nNyamenle Belemgbunlililɛ Ne. Ɛhye le arane mɔɔ wɔ anwuma, ɔnle debie mɔɔ wɔ Kilisienema ahonle nu a. Ɔbaragyinla alesama arane ne mɔ agyakɛ anu na yeamaa bodane mɔɔ Nyamenle lɛ maa azɛlɛ ne la ara nu. (Daneɛle 2:44; Mateyu 6:9, 10) Ɔbayɛ ɛhye kenle nsa ye ala, ɔluakɛ Baebolo ngapezo maa ɔda ali kɛ yɛde “mekɛ mɔɔ li awieleɛ” la anu.—2 Timote 3:1-5; Mateyu 24:3-14.\nGyisɛse a le Nyamenle Belemgbunlililɛ ne mɔɔ wɔ anwuma la azo Belemgbunli a. Ɔbɔle ye tumililɛ ne abo wɔ 1914.—Yekile 11:15.\nNgoanelielɛ. Bɛbalie yɛ bɛavi ɛtane nee ewule nu ɔlua Gyisɛse ɛkpɔnelɛ afɔle ne azo. (Mateyu 20:28; Gyima ne 4:12) Kolaa na awie anyia afɔlebɔlɛ ɛhye azo nvasoɛ la, ɔwɔ kɛ ɔnyia diedi wɔ Gyisɛse anu na eza ɔkakyi ye ɛbɛlabɔlɛ na ɔmaa bɛsɔne ye. (Mateyu 28:19, 20; Dwɔn 3:16; Gyima ne 3:19, 20) Awie gyima zo a bɛbalua bɛanwu ye kɛ ye diedi ɛnle wulera a. (Gyemise 2:24, 26) Noko tɛ yɛ mɔdenlebɔlɛ a bamaa yɛanyia ngoane a—“Nyamenle ɛlolɛ ne” a bamaa yɛanyia ye a.”—Galeehyeama 2:16, 21.\nAnwuma. Gyihova Nyamenle, Gyisɛse Kelaese, nee anwumabɔvolɛma mɔɔ bɛdi nɔhalɛ la wɔ sunsum nu ɛleka ne. * (Edwɛndolɛ 103:19-21; Gyima ne 7:55) Bɛbadwazo menli ekyi bie—144,000—bɛahɔ anwuma amaa bɛ nee Gyisɛse ali tumi wɔ Belemgbunlililɛ ne anu.—Daneɛle 7:27; 2 Timote 2:12; Yekile 5:9, 10; 14:1, 3.\nAzɛlɛ. Nyamenle bɔle azɛlɛ ne kɛ ɔyɛ alesama aako dahuu. (Edwɛndolɛ 104:5; 115:16; Nolobɔvo ne 1:4) Nyamenle bayila menli mɔɔ bɛtie ye la; ɔbamaa bɛanyia kpɔkɛdelɛ kpalɛ nee dahuu ngoane wɔ paladaese azɛlɛ zo.—Edwɛndolɛ 37:11, 34.\nƐtane nee amaneɛnwunlɛ. Ɛhye mɔ bɔle ɔ bo wɔ mekɛ mɔɔ Nyamenle anwumabɔvolɛma ne anu ko dele atua la. (Dwɔn 8:44) Bɛravɛlɛle anwumabɔvolɛ ɛhye “Seetan” nee “Abɔnsam” wɔ ye atuadelɛ ne anzi, ɔmaanle agyalɛma mɔɔ limoa la bokale ɔ nwo, na bɛ nyɛleɛ ne ɛmaa bɛ bo zo amra ɛlɛnwu amaneɛ. (Mɔlebɛbo 3:1-6; Wulomuma 5:12) Amaa Nyamenle aziezie kpalɛ nee ɛtane nwo edwɛkɛ mɔɔ Seetan maanle ɔdwazole la, yemaa ɛtane nee amaneɛnwunlɛ nwo adenle, noko ɔbamaa bɛara awieleɛ.\nEwule. Menli mɔɔ bɛwu la ɛnde ngoane nu. (Edwɛndolɛ 146:4; Nolobɔvo ne 9:5, 10) Bɛnyɛ bɛ amumuyɛ wɔ hell senle nu.\nNyamenle balua ewudwazo ne azo adunwue menli mgbe dɔɔnwo mɔɔ bɛwu la avi ewule nu. (Gyima ne 24:15) Noko akee, bɛbazɛkye menli mɔɔ bɛdwazo bɛ a bɛnrɛzukoa Nyamenle ndenle ne mɔ anwo debie la bɔkɔɔ mɔɔ bɛnrɛnyia ewudwazo nwo anyelazo biala a.—Yekile 20:14, 15.\nAbusua. Yɛdi Nyamenle mɔlebɛbo ngyinlazo mɔɔ fale agyalɛ nwo kɛ raalɛ nee nrenyia bayɛ ko na nla nu ɛbɛlatane ala a le debie mɔɔ bɛbahola bɛgyinla zo bɛabɔ ewole la azo. (Mateyu 19:4-9) Yɛdie yɛdi bɔkɔɔ kɛ nrɛlɛbɛ edwɛkɛ mɔɔ wɔ Baebolo ne anu la boa maa ɔwie mbusua boɛ.—Ɛfɛsɛsema 5:22–6:1.\nYɛ ɛzonlenlɛ. Yɛnli meanubaka ne anzɛɛ ananze biala eni. (Mɛla ne 4:15-19; 1 Dwɔn 5:21) Ninyɛne titili mɔɔ yɛyɛ wɔ yɛ ɛzonlenlɛ nu la a le ɛhye mɔ:\nYɛsɛlɛ Nyamenle.—Felepaema 4:6.\nYɛkenga na yɛsukoa Baebolo ne.—Edwɛndolɛ 1:1-3.\nYɛdwenledwenle mɔɔ yɛsukoa ye wɔ Baebolo ne anu la anwo.—Edwɛndolɛ 77:12.\nYɛyia nu yɛyɛ asɔne, yɛsukoa Baebolo ne, yɛto edwɛne, yɛda yɛ diedi ne ali na yɛmaa yɛ gɔnwo mɔ Alasevolɛ nee awie mɔ anwosesebɛ.—Kɔlɔsaema 3:16; Hibuluma 10:23-25.\nYɛbɔ “Belemgbunlililɛ ne anwo edwɛkpa” ne nolo.—Mateyu 24:14.\nYɛboa menli mɔɔ hyia moalɛ la.—Gyemise 2:14-17.\nYɛsisi Belemgbunlililɛ Asalo nee azua ngakyile mɔɔ yɛdua zo yɛtɛlɛ yɛ ewiade amuala Baebolo ndetelɛ gyima ne anu la na yɛyɛ bɛ boɛ.—Edwɛndolɛ 127:1.\nYɛfa moalɛ yɛmaa wɔ esiane mekɛ nu.—Gyima ne 11:27-30.\nYɛ ahyehyɛdeɛ ne. Bɛhyehyɛ yɛ nu bɛyɛ yɛ asafo ngakyile, mgbanyima eku bie a nea asafo ko biala azo a. Noko akee, mgbanyima ne mɔ ɛnle ɛsɔfo ekpunli yɛɛ bɛndua bɛ kakɛ. (Mateyu 10:8; 23:8) Yɛndua taete yɛɛ yɛnlielie collection wɔ yɛ ayia ne mɔ abo. (2 Kɔlentema 9:7) Yɛfa ndoboa mɔɔ vi ahonle nu la a yɛboa yɛ gyima ne a.\nNeazo Eku Ne le Kilisienema ekpunli ekyi mɔɔ bɛnyi sunsum nu, bɛyɛ gyima wɔ yɛ ewiade amuala gyima ne ati na bɛfa adehilelɛ bɛmaa Gyihova Alasevolɛ mɔɔ bɛwɔ ewiade amuala la.—Mateyu 24:45.\nYɛ koyɛlɛ. Yɛyɛ ko wɔ yɛ diedi ne anu wɔ ewiade amuala. (1 Kɔlentema 1:10) Eza yɛbɔ mɔdenle kɛ yɛnrɛyɛ menli mu nyeyenu ɔlua ɛleka mɔɔ bɛvi, abusua mɔɔ bɛvi nu, bɛ kɔla anzɛɛ gyinlabelɛ mɔɔ bɛlɛ la. (Gyima ne 10:34, 35; Gyemise 2:4) Yɛle ko ɛdeɛ noko awie biala lɛ adenle si ɔ ti anwo kpɔkɛ. Dasevolɛ ko biala gyinla ye adwenle ne mɔɔ yeva Baebolo ne yetete ye la azo si ɔ ti anwo kpɔkɛ.—Wulomuma 14:1-4; Hibuluma 5:14.\nYɛ nyɛleɛ. Yɛbɔ mɔdenle kɛ yɛbala ɛlɔlɛ mɔɔ angomedi ɛnle nu la ali wɔ yɛ nyɛleɛ nu. (Dwɔn 13:34, 35) Yɛkpo nyɛleɛ biala mɔɔ ɛnzɔ Nyamenle anye, le kɛ mogya mɔɔ bɛfa bɛdi gyima wɔ adenle ɛtane zo la, ɔti yɛnlie mogya. (Gyima ne 15:28, 29; Galeehyeama 5:19-21) Yɛkulo anzodwolɛ yɛɛ yɛnva yɛ nwo yɛnwulowula konle nu. (Mateyu 5:9; Ayezaya 2:4) Yɛbu arane mgbanyima mɔɔ bɛwɔ ɛleka mɔɔ yɛde la na yɛdi bɛ mɛla mɔɔ ɛntia Nyamenle mɛla ne mɔ la azo.—Mateyu 22:21; Gyima ne 5:29.\nYɛ nee awie mɔ avinli agɔnwolɛvalɛ. Gyisɛse hanle kɛ: “Kulo ɛ gɔnwo kɛ ɛ nwo.” Eza ɔhanle kɛ Kilisienema “ɛnle ewiade ne afoa.” (Mateyu 22:39; Dwɔn 17:16) Ɔti, yɛbɔ mɔdenle ‘yɛyɛ kpalɛ yɛmaa menli kɔsɔɔti,’ noko yɛnva yɛ nwo yɛnwulowula maanyɛlɛ yɛɛ ɛzonlenlɛ gyɛne nu. (Galeehyeama 6:10; 2 Kɔlentema 6:14) Noko akee, yɛndendɛ yɛntia kpɔkɛ mɔɔ awie mɔ si wɔ ɛhye mɔ anwo la.—Wulomuma 14:12.\nSaa ɛlɛ ninyɛne mɔɔ Gyihova Alasevolɛ die di la anwo kpuya bieko a, ɛbahola wɔagenga yɛ nwo edwɛkɛ wɔ yɛ wɛbsaete ne azo, wɔavɛlɛ yɛ ɔfese ne mɔ anu ko, wɔahɔ yɛ ayia ne bie wɔ Belemgbunlililɛ Asalo mɔɔ bikye wɔ la anzɛɛ wɔabiza Dasevolɛ mɔɔ bikye wɔ la.\n^ ɛden. 3 Nea Truth in Translation, mukelɛ 165.\n^ ɛden. 9 Bɛvuandi anwumabɔvolɛ atisesebɛma bɛvi anwuma, ɔnva nwo kɛ bɛtɛbɔ sunsum nu ɛleka la.—Yekile 12:7-9.\nBaebolo Nu Vidio—Ngilehilelɛ Mɔɔ Anwo Hyia\nVidio nzinrenzinra mɔɔ bua Baebolo kpuya mɔɔ anwo hyia la.\nFa nwa awie Fa nwa awie Duzu A Gyihova Alasevolɛ Die Di A?\nijwfq edwɛkɛ 44


Mɔɔ Azetuduvoma Ɛnwu Ye La Maa Ɔda Ali Kɛ Belemgbunli Devidi Dɛnlanle Aze Wɔ Tete Ne\nKENGA YE WƆ Afrikaans Albanian Amharic Arabic Armenian Azerbaijani Belize Kriol Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chol Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hindi Hungarian Iban Icelandic Iloko Indonesian Isoko Italian Italy Mumule Aneɛ Japanese Javanese Kabuverdianu Kamba Kannada Kikuyu Kiluba Kinyarwanda Kirghiz Kongo Korean Lingala Lithuanian Malagasy Malay Malayalam Mambwe-Lungu Mapudungun Maya Mongolian Myanmar Ndebele (Zimbabwe) Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese (Brazil) Portuguese (European) Punjabi Quechua (Cuzco) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Telugu Thai Tigrinya Tsonga Turkish Twi Tzotzil Ukrainian Urdu Uzbek Uzbek (Roman) Valencian Vietnamese Waray-Waray Welsh Yoruba\nBaebolo ne maa yɛnwu kɛ Belemgbunli Devidi dɛnlanle aze wɔ Yizilayɛ wɔ ɛvoya 11 K.Y.M. na ɔ bo zo amra lile ebia wɔ ɛvolɛ ɛya dɔɔnwo anu. Noko menli bie mɔ su kpolera kɛ Devidi biala andɛnla aze na ɔle nwɔra nu sonla bie ala. Asoo amgba Belemgbunli Devidi dɛnlanle aze?\nWɔ 1993, Avraham Biran mɔɔ ɔle azetuduvo la nee ye ekpunli ne nwunle bolɛ sinli bie wɔ Tel Dan mɔɔ wɔ Yizilayɛ sɔlɔ la, na ɛnee bɛhɛlɛ edwɛkɛ “Devidi Abo Zo Amra” wɔ zo. Ngɛlɛleramgbɔkɛ mɔɔ bɛfa bɛdi gyima wɔ tete ne la a bɛvale bɛlile gyima a, bɛhɛlɛle ye wɔ ɛvoya ngɔnla K.Y.M. Ɔda ali kɛ ngakyedeɛ mɔɔ Elamma zile vale dule bɛ nloa anu wɔ Yizilayɛma mɔɔ bɛlile bɛ nwo zo konim la sinli ɔ.\nBible History Daily ne ka kɛ: “Bie mɔ su kpolera kɛ, tɛ “Devidi abo zo amra” a bɛhɛlɛ bɛgua bolɛ ne azo a. Noko Baebolo nwo mbɔlɔba nee azetuduvoma dɔɔnwo ɛlie ɛdo nu kɛ, ngɛlɛlera ne mɔɔ bɛnwunle ye wɔ bolɛ sinli ne azo wɔ Tel Dan la le daselɛ kpole mɔɔ kile kɛ Belemgbunli Devidi mɔɔ bɛha ɔ nwo edwɛkɛ wɔ Baebolo ne anu la dɛnlanle aze wɔ tete ne a, na ɔle daselɛ kpole ko mɔɔ azetuduvoma [Biblical Archaeology Review] ɛnwu ye na bɛva bɛdo gua a.”\nEDWƐKPA MƆƆ VI NAMENLE ƐKƐ!\nKɛ Ɔkɛyɛ Na Yɛanwu Kɛ Baebolo Ne Le Nɔhalɛ Ɛ?\nSaa Nyamenle a hɛlɛle Baebolo ne a, ɔwɔ kɛ ɔyɛ ngakyile ɔfi mbuluku mɔɔ ɛha la anwo.\nFa nwa awie Fa nwa awie Mɔɔ Azetuduvoma Ɛnwu Ye La Maa Ɔda Ali Kɛ Belemgbunli Devidi Dɛnlanle Aze Wɔ Tete Ne\nDevidi Nee Golayate—Ɔle Edwɛkɛ Mɔɔ Ɔzile Amgba Ɔ?


Edwɛne 73 | Yintanɛte Zo Baebolo | Ewiade Fofolɛ Ngilebɛbo\nNyamenle sonla sia dwenle sunsum nu ninyɛne nwo\n“Anrɛɛ mefo tenleneyɛlɛ adenle ne” (2)\n“Ɔgyegyele me dahuu” (14)\n‘Kɔkpula kɛ menwolole Nyamenle ɛzonlenlɛsua ne anu’ (17)\nAmumuyɛma gyi ɛleka mɔɔ le teteletetele la (18)\nNyamenle mɔɔ mebikye ye la le kpalɛ (28)\nEsafe+ ayɛlɛyelɛ edwɛne. 73 Nɔhalɛ nu, Nyamenle le kpalɛ maa Yizilayɛ, ɔle kpalɛ ɔmaa bɛdabɛ mɔɔ bɛ ahonle nu te la.+ 2 Na mame, anrɛɛ mefo tenleneyɛlɛ adenle ne;Ɔhale ekyii na meatele.+ 3 Ɔluakɛ me nye bolole anwomemaazoma,*Wɔ mekɛ mɔɔ menwunle kɛ amumuyɛma lɛ anzodwolɛ la.+ 4 Ɔluakɛ bɛnde nyane na bɛawu;Bɛ sonlabaka ne mɔ te kpɔkɛ.*+ 5 Bɛnlɛ ngyegyelɛ kɛ alesama mɔɔ ɛha la,+Yɛɛ bɛnnwu amaneɛ kɛ menli mɔɔ ɛha la.+ 6 Ɛhye ati, anwomemaazo le bɛ ndweabane;+Bɛkeda amumuyɛyɛlɛ kɛ ɛdanlɛ la. 7 Bɛ anwonyia ɛmaa bɛ nye ɛyɛ mgbole;Mɔɔ bɛnyia ye la bo mɔɔ bɛzuzule nwo wɔ bɛ ahonle nu la azo. 8 Bɛgolo awie mɔ anwo na bɛka edwɛkɛ ɛtane.+ Bɛmemaa bɛ nwo zo bɛka kɛ bɛsisi awie mɔ.+ 9 Bɛtendɛ kɛ asɛɛ bɛwɔ anwuma la,Yɛɛ bɛluolua azɛlɛ ne azo bɛfa bɛ tafinlima bɛka mɔɔ bɛkulo la. 10 Ɔti ye menli ne makyi kɔ bɛ nwo ɛkɛ,Na bɛno bɛ nzule dɔɔnwo ne bie. 11 Bɛka kɛ: “Kɛ ɔkɛyɛ na Nyamenle anwu ye ɛ?+ Asoo Anwuma Anwumanli ne ze ninyɛne ɛhye mɔ?” 12 Ɛhɛe, kɛ amumuyɛma mɔɔ bɛ nwo tɔ bɛ dahuu la de la ɛne.+ Bɛmaa bɛ anwonyia kɔ zo yɛ kpole.+ 13 Nɔhalɛ nu, memaa me ahonle nu ɛde mgbane,Yɛɛ mewowo me sa anwo mehile kɛ me nwo ɛnlɛ edwɛkɛ mgbane.+ 14 Na ɔgyegyele me dahuu;+Bɛdeanle me nwonlomɔ biala.+ 15 Noko saa menganle ɛhye mɔ a,Anrɛɛ menyele wɔ menli ne memaanle. 16 Mɔɔ membɔle mɔdenle kɛ mebade ɔ bo la,Ɔgyegyele me 17 Kɔkpula kɛ menwolole Nyamenle ɛzonlenlɛsua kpole ne anu,Na menwunle mɔɔ ɔbado bɛ kenle bie la. 18 Nɔhalɛ nu, ɛfa bɛ ɛsie ɛleka mɔɔ le teteletetele la.+ Ɛmaa bɛgua aze na bɛsɛkye.+ 19 Nea kɛzi bɛzɛkye bɛ arɛlevilɛ nu a!+ Nea kɛzi bɛ awieleɛ ɛra arɛlevilɛ nu na ɔyɛ ɛzulolɛ a! 20 O Gyihova, bɛle kɛ sonla mɔɔ kɛlafe kɛdunwue la ɛlalɛ,Saa ɛmaa ɛ nwo zo a, ɛbakpo* bɛ. 21 Noko me ahonle lile nyane,+Na mendele nyane kpole wɔ me nu. 22 Ɛnee menlɛ adwenle nee ndelebɛbo;Menyɛle kɛ nane mɔɔ ɛnlɛ adwenle la wɔ ɛ nye zo. 23 Noko kɛkala me nee wɔ a de dahuu a;Wɔzɔ me sa fema ne anu.+ 24 Ɛtu me folɛ ɛfa ɛkile me adenle,+Na nzinlii ɛbava me wɔahɔ anyunlunyia nu.+ 25 Nwane bieko a melɛ ye wɔ anwuma a? Memkpondɛ debie biala wɔ azɛlɛ ye azo kɛ ɛdawɔ ala.+ 26 Me nwonane nee me ahonle bahola ayɛ bɛtɛɛ,Noko Nyamenle le bodane maa me ahonle yɛɛ me kyɛfoa dahuu.+ 27 Nɔhalɛ nu, bɛdabɛ mɔɔ bɛmbikye wɔ la abo zo baminli. Ɛbazɛkye bɛdabɛ mɔɔ bɛfi ɛ nwo bɛkɔbɔ adwɔmane* la.+ 28 Noko mame, Nyamenle mɔɔ mebikye ye la le kpalɛ maa me.+ Meva Tumivolɛ Awulae Gyihova meyɛ me feabelɛ,Kɛ mebɔ wɔ gyima kɔsɔɔti nolo.+\n^ Anzɛɛ “adubɛnwoma.”\n^ Anzɛɛ “Bɛ ko le mgbole.”\n^ Hibulu aneɛ nu, “ɛbahyi.”


2 Arelemgbunli 15 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 15:1-38\nAzalaya, Dwuda belemgbunli (1-7)\nYizilayɛ arelemgbunli mɔɔ li awieleɛ: Zɛkalaya (8-12), Hyalɛm (13-16), Mɛnahɛm (17-22), Pɛkahaya (23-26), Pikaa (27-31)\nDwotam, Dwuda belemgbunli (32-38)\n15 Yizilayɛ Belemgbunli Gyɛlɔbowam* ɛvolɛ mɔɔ tɔ zolɛ 27 la azo a Dwuda Belemgbunli Amazaya+ ara Azalaya* rayɛle belemgbunli a.+ 2 Ɔlile ɛvolɛ 16 la yɛɛ ɔrayɛle belemgbunli a, na ɔlile tumi ɛvolɛ 52 wɔ Gyɛlusalɛm. Ye mame duma a le Gyɛkɔlaya mɔɔ vi Gyɛlusalɛm la. 3 Ɔhɔle zo ɔyɛle mɔɔ le kpalɛ wɔ Gyihova anye zo, kɛ mɔɔ ye papa Amazaya yɛle ala la.+ 4 Noko, bɛanye ɛzonlenlɛ ɛleka ne mɔ* bɛanvi ɛkɛ,+ emomu menli ne hɔle zo bɔle afɔle na eza bɛbɔle afɔle bɛmaanle ɔkpunle esike wɔ ɛzonlenlɛ ɛleka ne mɔ.+ 5 Gyihova hilele belemgbunli ne nyane, na ɔyɛle kokobɛvolɛ+ too ɔhɔdwule kenle mɔɔ ɔwule la; na ɔdɛnlanle sua gyɛne nu,+ wɔ mekɛ mɔɔ ɛnee belemgbunli ne ara Dwotam+ ɛlɛnea sua nu* ɛkɛ ne la, na ɔbuale menli mɔɔ wɔ azɛlɛ ne azo la ndɛne.+ 6 Na Azalaya anwo tetedwɛkɛ mɔɔ ɛha la,+ mɔɔ ɔyɛle la kɔsɔɔti, asoo bɛtɛkɛlɛle bɛ wɔ Dwuda arelemgbunli ne mɔ mekɛ zo tetedwɛkɛ buluku ne anu ɔ? 7 Akee bɛmaanle Azalaya nee ye nenyia mɔ hɔlale na ɔliele ɔ menle,+ na bɛziele ye wɔ ye nenyia mɔ anwo ɛkɛ wɔ Devidi Suakpole ne azo; na ɔ ra Dwotam ralile ye agya lile belemgbunli. 8 Dwuda Belemgbunli Azalaya+ ɛvolɛ mɔɔ tɔ zolɛ 38 la azo, Gyɛlɔbowam ara Zɛkalaya+ ralile Yizilayɛma anwo zo belemgbunli wɔ Samɛlea, na ɔlile tumi siane nsia. 9 Ɔyɛle ɛtane wɔ Gyihova anye zo, kɛ mɔɔ ye nenyia mɔ yɛle ala la. Yeandwe ɔ nwo yeanvi Nibate ara Gyɛlɔbowam ɛtane ne mɔ mɔɔ ɔmaanle Yizilayɛma yɛle la anwo.+ 10 Akee Gyeebɛhye ara Hyalɛm vale ɔ nwo adwenle ɛtane na ɔhunle ye+ wɔ Yebelɛyam.+ Mɔɔ ɔhunle ye ɔwiele la, ɔralile ye agya ɔlile belemgbunli. 11 Na Zɛkalaya anwo tetedwɛkɛ mɔɔ ɛha la, bɛhɛlɛ bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu. 12 Ɛhye maanle Gyihova edwɛkɛ mɔɔ ɔhanle ɔhilele Gyihu la rale nu kɛ: “Ɛ mra ne mɔ awolɛndoazo nna+ badɛnla Yizilayɛ belemgbunli ebia ne azo.”+ Na zɔhane ala a ɔyɛle a. 13 Wɔ Dwuda Belemgbunli Yuzaya+ ɛvolɛ mɔɔ tɔ zolɛ 39 la azo a Gyeebɛhye ara Hyalɛm rayɛle belemgbunli a, na ɔlile tumi siane ko wɔ Samɛlea. 14 Akee Geedae ara Mɛnahɛm vi Tɛza+ rale Samɛlea rahunle Gyeebɛhye ara Hyalɛm+ wɔ Samɛlea. Mɔɔ ɔhunle ye ɔwiele la, ɔralile ye agya ɔlile belemgbunli. 15 Na Hyalɛm anwo tetedwɛkɛ mɔɔ ɛha nee adwenle ɛtane ne mɔɔ ɔbɔle la, bɛhɛlɛ bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu. 16 Mekɛ zɔhane a Mɛnahɛm vile Tɛza rale na ɔzɛkyele Tefesa nee ye azɛlɛ ne na ɔhunle menli mɔɔ wɔ zo la amuala a, ɔluakɛ yeambuke ye nlenkɛ mgbole ne mɔ yeammaa ye. Ɔzɛkyele ye na ɔkpakyekpakyele mraalɛ mɔɔ ɛlɛnrenzɛ la akunlu. 17 Dwuda Belemgbunli Azalaya ɛvolɛ mɔɔ tɔ zolɛ 39 la azo, Geedae ara Mɛnahɛm ralile Yizilayɛma anwo zo belemgbunli, na ɔlile tumi ɛvolɛ bulu wɔ Samɛlea. 18 Ɔhɔle zo ɔyɛle ɛtane wɔ Gyihova anye zo. Wɔ ye mekɛ zo amuala, yeandwe ɔ nwo yeanvi Nibate ara Gyɛlɔbowam ɛtane ne mɔ mɔɔ ɔmaanle Yizilayɛma yɛle la amuala anwo.+ 19 Aselea Belemgbunli Polu+ rale azɛlɛ ne azo, na Mɛnahɛm maanle Polu dwɛtɛ fufule talɛnte* 1,000 kɛ ɔboa ye ɔmaa ye belemgbunlililɛ ne ɛgyinla.+ 20 Ɔti Mɛnahɛm lieliele dwɛtɛ fufule vile Yizilayɛ menli titili, sukoavolɛma ne mɔ ɛkɛ.+ Ɔmaanle ko biala duale dwɛtɛ fufule hyikɛle* 50. Akee Aselea Belemgbunli ne ziale hɔle, na yeandɛnla azɛlɛ ne azo. 21 Na Mɛnahɛm+ anwo tetedwɛkɛ mɔɔ ɛha la, mɔɔ ɔyɛle la kɔsɔɔti, asoo bɛtɛkɛlɛle bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu ɔ? 22 Akee bɛmaanle Mɛnahɛm nee ye nenyia mɔ hɔlale na ɔliele ɔ menle; na ɔ ra Pɛkahaya ralile ye agya lile belemgbunli. 23 Dwuda Belemgbunli Azalaya ɛvolɛ mɔɔ tɔ zolɛ 50 la azo a Mɛnahɛm ara Pɛkahaya ralile Yizilayɛma anwo zo belemgbunli wɔ Samɛlea a, na ɔlile tumi ɛvolɛ nwiɔ. 24 Ɔhɔle zo ɔyɛle ɛtane wɔ Gyihova anye zo. Yeandwe ɔ nwo yeanvi Nibate ara Gyɛlɔbowam ɛtane ne mɔ mɔɔ ɔmaanle Yizilayɛma yɛle la anwo.+ 25 Akee Relɛmalaya ara Pikaa+ mɔɔ le ye safohyenle kpanyinli la vale ɔ nwo adwenle ɛtane na ɔhunle ye wɔ Samɛlea wɔ belemgbunli sua ne mɔɔ wɔ aranemgbole ne anu la anu, ɔ nee Aagɔbo nee Alɛya. Ɛnee Geleadema 50 boka ɔ nwo; na mɔɔ ɔhunle ye ɔwiele la ɔralile ye agya ɔlile belemgbunli. 26 Na Pɛkahaya anwo tetedwɛkɛ mɔɔ ɛha la, mɔɔ ɔyɛle la kɔsɔɔti, bɛhɛlɛ bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu. 27 Dwuda Belemgbunli Azalaya ɛvolɛ mɔɔ tɔ zolɛ 52 la azo a Relɛmalaya ara Pikaa+ ralile Yizilayɛma anwo zo belemgbunli wɔ Samɛlea a, na ɔlile tumi ɛvolɛ 20. 28 Ɔhɔle zo ɔyɛle ɛtane wɔ Gyihova anye zo, yeandwe ɔ nwo yeanvi Nibate ara Gyɛlɔbowam ɛtane ne mɔ mɔɔ ɔmaanle Yizilayɛma yɛle la anwo.+ 29 Wɔ Yizilayɛ Belemgbunli Pikaa mekɛ zo, Aselea Belemgbunli Tegelate-paelisɛ+ rale na ɔhonle ɔvale Ayedwɔn, Ebɛle-bɛte-meeyaka,+ Gyanowa, Kidɛhye,+ Heezɔ, Geleade+ yɛɛ Galeli, Nafetalae azɛlɛ ne amuala,+ na ɔvale menli mɔɔ de ɛkɛ ne la ɔhɔle akɛlɛzonlenlɛ nu wɔ Aselea.+ 30 Akee Yilaa ara Hohyia+ bɔle Relɛmalaya ara Pikaa anwo adwenle ɛtane na ɔbɔle ye ɔhunle ye; na ɔralile ye agya ɔlile belemgbunli wɔ Yuzaya ara Dwotam+ ɛvolɛ mɔɔ tɔ zolɛ 20 la azo. 31 Na Pikaa anwo tetedwɛkɛ mɔɔ ɛha la, mɔɔ ɔyɛle la kɔsɔɔti, bɛhɛlɛ bɛ wɔ Yizilayɛ arelemgbunli ne mɔ mekɛ zo tetedwɛkɛ buluku ne anu. 32 Relɛmalaya ara Pikaa, Yizilayɛ belemgbunli ne ɛvolɛ mɔɔ tɔ zolɛ nwiɔ la azo a Dwuda Belemgbunli Yuzaya+ ara Dwotam+ rayɛle belemgbunli a. 33 Ɔlile ɛvolɛ 25 la yɛɛ ɔrayɛle belemgbunli a, na ɔlile tumi ɛvolɛ 16 wɔ Gyɛlusalɛm. Ye mame a le Zeedɔko ara raalɛ Gyɛluhya.+ 34 Ɔhɔle zo ɔyɛle mɔɔ le kpalɛ wɔ Gyihova anye zo, kɛ mɔɔ ye papa Yuzaya yɛle ala la.+ 35 Noko, bɛanye ɛzonlenlɛ ɛleka ne mɔ bɛanvi ɛkɛ, emomu menli ne hɔle zo bɔle afɔle na eza bɛbɔle afɔle bɛmaanle ɔkpunle esike wɔ ɛzonlenlɛ ɛleka ne mɔ.+ Ɔdaye a ɔyɛle Gyihova sua ne anwuma lɔ anlenkɛ kpole ne a.+ 36 Na Dwotam anwo tetedwɛkɛ mɔɔ ɛha la, mɔɔ ɔyɛle la, asoo bɛtɛkɛlɛle bɛ wɔ Dwuda arelemgbunli ne mɔ mekɛ zo tetedwɛkɛ buluku ne anu ɔ? 37 Mekɛ ne anu Gyihova maanle Selea Belemgbunli Rilizen nee Relɛmalaya ara Pikaa+ rale Dwudama anwo zo.+ 38 Akee bɛmaanle Dwotam nee ye nenyia mɔ hɔlale na ɔliele ɔ menle, na bɛziele ye wɔ ye nenyia mɔ anwo ɛkɛ wɔ ye nenyia Devidi Suakpole ne azo. Na ɔ ra Ehaze ralile ye agya lile belemgbunli.\n2 Arelemgbunli 15


Sɔlɔmɔn Edwɛne 1 | Yintanɛte Zo Baebolo | Ewiade Fofolɛ Ngilebɛbo\nSɔlɔmɔn Edwɛne 1:1-17\nEdwɛne nu edwɛne (1)\nGyɛlusalɛm mraalɛ (8)\n“Yɛbayɛ nvutuke agudeɛ yɛamaa wɔ” (11)\n“Me kulovolɛ ne le kɛ alufuanlɛ kodoku” (13)\n“Me kulovolɛ, ɛ nwo yɛ fɛ”\nBɛlɛra (16, 17)\n“Me kulovolɛ, ɛ nwo yɛ fɛ” (16)\n1 Edwɛne nu edwɛne,* Sɔlɔmɔn edwɛne ɛne:+ 2 “Maa ɔva ɔ nloa ɔvo me nloa anwo,Ɔluakɛ wɔ ɛhulolɛ edwɛkɛ ne* le kpalɛ tɛla nwanye.+ 3 Wɔ nwole ne bɔ evuanlɛ kpalɛ.+ Wɔ duma le kɛ nwole evuanlɛ mɔɔ bɛlɛwola la.+ Ɛhye ati a mbɛlɛra ne mɔ kulo wɔ la. 4 Maa memboka ɛ nwo;* maa yɛnriandi. Belemgbunli ne ɛva me ɛra ye suakunlu ɛke! Maa yɛlie yɛ nye na yɛli fɛlɛko. Maa yɛhanvo wɔ ɛhulolɛ edwɛkɛ ne* yɛdɛla nwanye. Ɔnyɛ ɛzulolɛ kɛ bɛkulo* wɔ la. 5 O Gyɛlusalɛm mraalɛ, mele bile noko me nwo yɛ fɛKɛ Kidaa ɛdanlɛ azua,+ kɛ Sɔlɔmɔn ɛdanlɛ azua.+ 6 Bɛmmanea me kɛ medu a,Ɔluakɛ sɛnzɛne ne a ɛmaa melu a. Me mame amra mrenyia ne mɔ vale me nwo ɛya;Bɛyele me kɛ menea vanye egyinli ne mɔ azo,Noko me vanye egyinli ɛdeɛ ne, meannea zolɛ. 7 Wɔmɔ mɔɔ mekulo wɔ kpalɛ* la, kile meƐleka mɔɔ ɛfa wɔ mboane ne ɛkɔ adidi,+Ɛleka mɔɔ ɔdwu ewiazo a ɛmaa bɛda la. Duzu ati a ɔwɔ kɛ meyɛ kɛ raalɛ mɔɔ ɛva ɛdanlɛ* ɛkyekye ɔ nwoWɔ ɛ gɔnwo mɔ mboane avinli ɛ?” 8 “O wɔmɔ mɔɔ ɛ nwo yɛ fɛ tɛla mraalɛ kɔsɔɔti, saa ɛnze a,Kɔlua mboane ne mɔ agyakɛ abo zoNa maa wɔ mbɔnkye mralɛ ne mɔ ɛdidi mboaneneavolɛma ne ɛdanlɛ azua ne mɔ anwo.” 9 “Me kulovolɛ, mefa wɔ metoto ɛkpɔnwɔ belɛ mɔɔ wɔ mgbɔnwɔ mɔɔ twe Falo ehwili ne mɔ anu la anwo.+ 10 Ɛ nvoka nee agudeɛ* le kɛnlɛma,Ɛ kɔme nee ndweabane le kɛnlɛma. 11 Yɛbayɛ nvutuke agudeɛ* yɛamaa wɔNa yɛava dwɛtɛ fufule yɛaduodua nu.” 12 “Mekɛ mɔɔ belemgbunli ne kɛdɛnla ye ɛkponle ne anwo la,Me anatele*+ ne evuanlɛ fa ɛkɛ. 13 Me kulovolɛ ne le kɛ alufuanlɛ kodoku+Mɔɔ la me nyɛfo avinli nɔsolɛ nu la. 14 Me kulovolɛ ne le kɛ hɛna felawɔse siakɛ+Wɔ Ɛn-gidae vanye egyinli nu.”+ 15 “Nea! Me kulovolɛ, ɛ nwo yɛ fɛ. Nea! Ɛ nwo yɛ fɛ. Ɛ nye ma le kɛ abubule nye.”+ 16 “Nea! Me kulovolɛ, ɛ nwo yɛ fɛ yɛɛ ɛ nwo yɛ anyelielɛ.+ Yɛ ɛkpa a le ndile amolɛ ne. 17 Yɛ sua* ndaboa ne mɔ le sida mbaka,Yɛɛ yɛ mgbunla ne mɔ le dwunipa mbaka.\n^ Anzɛɛ “Edwɛne mɔɔ tɛla biala.”\n^ Anzɛɛ “wɔ ɛhulolɛ ne mɔɔ ɛda ye ali la.”\n^ Hibulu aneɛ nu, “Twe me di ɛ nzi.”\n^ Anzɛɛ “yɛha wɔ ɛhulolɛ edwɛkɛ ne anwo edwɛkɛ.”\n^ Ɛhye kile, mbɛlɛra ne mɔ.\n^ Anzɛɛ “me ɛkɛla kulo wɔ.”\n^ Anzɛɛ “nyanelilɛ ɛdanlɛ.”\n^ Anzɛɛ ɔkola ɔkile, “nee enrinli mɔɔ bɛnwo la.”\n^ Anzɛɛ “abotile.”\n^ Hibulu aneɛ nu, “naade.”\n^ Anzɛɛ “sua kpole.”\nSɔlɔmɔn Edwɛne 1


Ebileham, Diedima Bɛ Ze | Nɔhalɛ Diedi\n‘Bɛdabɛ Mɔɔ Bɛdie Nyamenle Bɛdi La Bɛ Ze’\n1, 2. Kɛzi ewiade ne hakyile ɔvi Nowa mekɛ zo ɛ, na kɛzi Ebilam dele nganeɛ ɛ?\nEBILAM manle ɔ nye zo, ɔnwunle tawa tendenle kpole ne mɔɔ wɔ ye sua zo Yule la. * Ɛnee dede bie ɛlɛkɔ zo wɔ ɛkɛ yɛɛ esike luolua anwoma ne anu. Ɛnee siane nyamenle ne ɛsɔfoma ɛlɛbɔ afɔle bieko. Pɛ Ebilam mɔɔ ɛhakyi ɔ nye, ɔlɛkpusu ɔ ti, na yenyinya ɔ nyunlu la anwo nvoninli nea. Mɔɔ ɔlua menli dɔɔnwo ne avinli wɔ kpalɛ ne azo ɔlɛkɔ sua nu la, bie a ɔdwenlenle awozonlezonlenlɛ mɔɔ ɛbu Yule la anwo. Nea kɛzi ɛnee adalɛ ɛzonlenlɛ zɔhane ɛbu ewiade ɔvi Nowa mekɛ zo a!\n2 Nowa wule la, ɛvolɛ nwiɔ anzi yɛɛ bɛwole Ebilam a. Mɔɔ Nowa nee ye abusua ne vile ɛlɛne ne anu dwule aze wɔ Azuyilɛ kpole ne anzi la, tete selɛ zɔhane bɔle afɔle manle Gyihova Nyamenle, na ɔdaye noko ɔmanle nyangondonle dole. (Mɔl. 8:20; 9:12-14) Ɛnee nɔhalɛ ɛzonlenlɛ ala a wɔ ewiade ye anu wɔ zɔhane mekɛ ne a. Noko mekɛ mɔɔ awolɛndoazo mɔɔ tɔ zo bulu wɔ Nowa anzi la anwo ɛlɛso la, nɔhalɛ ɛzonlenlɛ nwo rale edwɛkɛ. Ɛnee menli ne sonle awozonle wɔ ɛleka biala. Ebilam ɔ ze Tilaa bɔbɔ zonlenle bozonle, bie a ɛnee ɔyɛ ananze.—Dwɔ. 24:2.\nKɛzi Ebilam yɛle diedi nwo neazo kɛnlɛma ɛ?\n3. Ebilam ɛlɛnyi la, subane boni a manle ɔyɛle ngakyile a, na duzu a yɛbahola yɛazukoa yɛavi nu a?\n3 Ɛnee Ebilam le ngakyile. Mekɛ mɔɔ ɔlɛnyi la, ye diedi ne manle ɔyɛle ngakyile bɔkɔɔ. Nɔhalɛ nu, ɛzoanvolɛ Pɔɔlo hɛlɛle vanenle ɔ nwo nzinlii kɛ ‘bɛdabɛ mɔɔ bɛdie Nyamenle bɛdi la bɛ ze’! (Bɛgenga Wulomuma 4:11.) Bɛmaa yɛnlea debie mɔɔ boale Ebilam manle ɔnyianle diedi la. Yɛdayɛ noko yɛbahola yɛazukoa ninyɛne dɔɔnwo mɔɔ bamaa yɛanyia diedi la.\nGyihova Ɛzonlenlɛ Wɔ Azuyilɛ Ne Anzi\n4, 5. Nwane a ɔbayɛ kɛ Ebilam zukoale Gyihova anwo debie vile ye ɛkɛ a, na duzu ati a yɛkola yɛka ye zɔ a?\n4 Kɛzi ɔyɛle mɔɔ Ebilam zukoale Gyihova Nyamenle anwo debie ɛ? Yɛze kɛ ɛnee Gyihova lɛ azonvolɛ mɔɔ bɛdi nɔhalɛ la wɔ zɔhane mekɛ ne anu. Ɛnee Hyɛm le bɛ nuhua ko. Ɔnva nwo kɛ ɛnee tɛ ɔdaye a ɔle Nowa amra nsa ne anu kpanyinli la, ɛnee bɛta bɛdumua bɛbɔ ye duma. Ɛhye le zɔ ɔluakɛ ɛnee Hyɛm lɛ diedi kpole. * Mekɛ bie anu wɔ Azuyilɛ ne anzi, Nowa vɛlɛle Gyihova kɛ “Hyɛm Nyamenle.” (Mɔl. 9:26, NW) Hyɛm bule Gyihova nee nɔhalɛ ɛzonlenlɛ.\n5 Ɛnee Ebilam ze Hyɛm ɔ? Ɔbayɛ zɔ. Mɔɔ ɛnee Ebilam le kakula la, nea kɛzi ɔ nye balie kɛ ɔlɛ ɔ nlenya mɔɔ ɛdɛnla aze ɛhyɛ na yenwu alesama ɛbɛlabɔlɛ nu wɔ ɛvolɛ mɔɔ bo 400 la anu a! Hyɛm nwunle amumuyɛ mɔɔ hɔle zo wɔ ewiade kolaa na Azuyilɛ ne ara, Azuyilɛ kpole ne mɔɔ hunle amumuyɛma, maanle mɔɔ lumua wɔ azɛlɛ ye azo wɔ mekɛ mɔɔ alesama anwo ɛlɛso la nee mekɛ ɛtane ne mɔɔ rale wɔ Nemelɔdo atuadelɛ ne mɔɔ fane Babɛle Tawa ne anwo la. Tenlenenli Hyɛm anva ɔ nwo anwulowula atuadelɛ ne anu, ɛhye ati mɔɔ Gyihova kakyi menli mɔɔ zile tawa ne aneɛ ne la, yeangakyi Hyɛm nee ye abusua ne ɛdeɛ ne, aneɛ mɔɔ ɛnee Nowa ka la. Ɛnee Ebilam boka zɛhae abusua ne anwo. Nɔhalɛ nu, Ebilam ɛlɛnyi la, ɛnee ɔbu Hyɛm kpalɛ. Bieko, Ebilam anye vile kolaa na Hyɛm awu. Yemɔti ɔbayɛ kɛ Ebilam zukoale Gyihova anwo debie vile Hyɛm ɛkɛ.\nEbilam kpole awozonle ɛzonlenlɛ mɔɔ ɛnee ɛbu Yule la\n6. (a) Kɛzi Ebilam hilele kɛ yezukoa debie yevi Azuyilɛ ne anu ɛ? (b) Asetɛnla boni a ɛnee Ebilam nee Sɛleeyae wɔ nu a?\n6 Ebilam anye liele Azuyilɛ ne anwo edwɛkɛ biala mɔɔ ɔdele la anwo. Ɔbɔle mɔdenle kɛ ɔ nee Nyamenle balua kɛmɔ Nowa nee Ye luale la. Ɛhye ati a Ebilam kpole awozonlezonlenlɛ wɔ Yule, bɔbɔ wɔ ye abusua ne anu la. Noko akee, ɔnyianle yelɛ kpalɛ. Ɔgyale Sɛleeyae, raalɛ mɔɔ ɛnee le ngakyile, tɛ ye anwofɛlɛko ne angome, emomu Gyihova anu diedi kpole mɔɔ ɔlɛ la. * Ɔnva nwo kɛ ɛnee bɛtɛwole la, agyalɛma ne anye liele kpole kɛ bɛbɔle nu bɛzonlenle Gyihova la. Bɛtetele Ebilam awozoa Lɔɔto mɔɔ ɛnee le arisa la.\n7. Duzu ati a ɔwɔ kɛ Gyisɛse ɛdoavolɛma sukoa Ebilam ɛ?\n7 Ebilam angyakyi Gyihova angɔnzonle awozonle mɔɔ wɔ Yule la. Ɛnee ɔkulo kɛ ɔ nee Sɛleeyae yɛ ngakyile wɔ awozonlezonlenlɛ sua zɔhane azo. Saa yɛkulo kɛ yɛnyia nɔhalɛ diedi a ɔwɔ kɛ yɛdayɛ noko yɛnyia zɔhane subane ne bie. Ɔwɔ kɛ yɛdayɛ noko yɛyɛ ngakyile. Gyisɛse hanle kɛ ye ɛdoavolɛma ne ‘ɛnle ewiade ɛtane ne ɛdeɛ,’ ɛhye ati ɛtane ewiade ɛhye anu amra bakpɔ bɛ. (Bɛgenga Dwɔn 15:19.) Saa ɛte nganeɛ kɛ wɔ abusua nu amra anzɛɛ wɔ sua zo amra ɛkpo wɔ ɔluakɛ wɔbɔ kpɔkɛ kɛ ɛbazonle Gyihova la ati a, kakye kɛ ɔtɛkale ɛ ngomekye. Ɛlɛsukoa Ebilam nee Sɛleeyae mɔɔ zonlenle Nyamenle wɔ diedi nu la.\n“Ɛvi Wɔ Maanle Ye Anu Tu”\n8, 9. (a) Duzu a Ebilam nwunle ye mɔɔ ɔ rɛle ɛnrɛvi a? (b) Edwɛkɛ boni a Gyihova hanle hilele Ebilam a?\n8 Kenle ko, Ebilam nwunle debie mɔɔ ɔ rɛle ɛnrɛvi ye ɛlɛ a. Gyihova Nyamenle nee ye dendɛle! Kɛzi Nyamenle nee ye dendɛle la anwo edwɛkɛ ekyii bie a Baebolo ne ka a, mɔɔ ɔka la a le kɛ “Anyunlunyia Nyamenle ne” yele ɔ nwo hilele zɔhane diedinli ne. (Bɛgenga Gyima ne 7:2, 3.) Ɔbayɛ kɛ ɔluale anwumabɔvolɛ nwo zo, Ebilam nwunle anwuma nee aze Tumivolɛ ne anyunlunyia ne mɔɔ ɔyɛ nwanwane la ekyi. Yɛkola yɛnwu kɛzi Ebilam anye liele wɔ mekɛ mɔɔ ɔnwunle ngakyile mɔɔ la tease Nyamenle ne nee ananze ne mɔ mɔɔ ngoane ɛnle bɛ nu mɔɔ ɛnee ye mekɛ zo amra sonle bɛ la avinli la.\n9 Edwɛkɛ boni a Gyihova hanle hilele Ebilam a? “Ɛvi wɔ maanle ye anu tu, ye ɛ nwo fi ɛ ze sua nu nee ɛ nwo amra avinli, na kɔ azɛlɛ ne mɔɔ mebahile wɔ la azo.” Gyihova anga azɛlɛ holɛ ko ne mɔɔ ɛnee wɔ ye adwenle nu la angile Ebilam. Mɔɔ lumua la, ɛnee ɔwɔ kɛ Ebilam ye ɔ nwo fi ye sua nu nee ɔ nwo amra avinli. Wɔ Mɛdetɛlenia Aduduleɛ amaamuo nu, ɛnee abusua hyia bɛ kpalɛ. Zɔhane mekɛ ne, ɛnee ɔnle kpalɛ fee kɛ awie bagyakyi ye abusua yeadu adenle tendenle!\n10. Duzu ati a ɛnee ɔbayɛ se kɛ Ebilam nee Sɛleeyae bagyakyi asetɛnla kpalɛ ne mɔɔ bɛwɔ nu wɔ Yule la bɛ nzi ɛ?\n10 Ɛnee ɔnla aze kɛ Ebilam bagyakyi asetɛnla kpalɛ ne mɔɔ ɔwɔ nu wɔ Yule la ɔ nzi. Daselɛ kile kɛ ɛnee alagye ɛnle Yule azo yɛɛ ezukoa wɔ ɛkɛ. (Nea ɛlɛka “Suakpole Ne Mɔɔ Ebilam Nee Sɛleeyae Gyakyile Ye Bɛ Nzi La.”) Ninyɛne mɔɔ bɛdudu bɛvi azɛlɛ nwo la maa yɛnwu kɛ ɛnee azua ngɛnlɛma wɔ tete sua Yule azo; ɛnee menli bie mɔ lɛ azua mɔɔ ekpumbgunli 12 anzɛɛ dɔɔnwo wɔ nu mɔɔ bɛ mbusua nee bɛ sonvolɛma de nu, na bɛdo alie ne anwo semante. Ɛnee nzule mɔɔ bɛno nee mɔɔ bɛfa bɛyɛ debie la anwo ɛnyɛ se wɔ Yule. Kakye noko kɛ ɛnee Ebilam nee Sɛleeyae ɛyɛ mgbanyinli; ɛnee Ebilam wɔ ye ɛvolɛ 70 ne anu yɛɛ Sɛleeyae noko wɔ ye ɛvolɛ 60 ne anu. Ɛnee ɔkulo kɛ ɔnea Sɛleeyae kpalɛ ɔmaa ɔ nwo tɔ ye—debie mɔɔ kunli kpalɛ biala kulo kɛ ɔ ye nyia la. Dwenle adwelie mɔɔ bɛlile bɛvanenle gyima ɛhye, kpuyia ngakyile nee adwenle ngakyile mɔɔ bie a ɔrale bɛ ti anu la anwo nea. Bie a Sɛleeyae liele dole nu kɛ ɔbahɔ la Ebilam anye liele! Ɛnee Sɛleeyae lɛ ɛhulolɛ kɛ Ebilam la kɛ ɔbagyakyi asetɛnla kpalɛ ne mɔɔ ɔwɔ nu wɔ ye sua zo la ɔ nzi.\n11, 12. (a) Nziezielɛ boni a ɛnee ɔwɔ kɛ bɛyɛ, yɛɛ kpɔkɛ boni mɔ a ɛnee ɔhyia kɛ bɛsi na bɛavi Yule a? (b) Kɛzi ɛbaha mɔɔ zile wɔ kenle mɔɔ bɛtu bɛ bo la anwo edwɛkɛ ɛ?\n11 Ebilam nee Sɛleeyae yɛle gyima dɔɔnwo wɔ kpɔkɛ mɔɔ bɛbɔle la anwo. Ɛnee ɔwɔ kɛ bɛboɔboa ninyɛne nloa na bɛsiezie bɛ nwo bɛmaa adendulɛ ne. Duzu a bɛbava bɛadu adenle bɛahɔ ɛleka mɔɔ bɛnze ɛkɛ la ɛ, na duzu noko a bɛbagyakyi ye bɛ nzi a? Mɔɔ ɛnee hyia bɛ la a le bɛ abusua ne. Kɛzi bɛbayɛ Tilaa mɔɔ ɛnee yeyɛ kpanyinli la ɛ? Bɛbɔle kpɔkɛ kɛ bɛ nee ye bɛahɔ na bɛanlea ye kɔkpula kɛ ɔbawu. Kɛmɔ Baebolo ne ka kile yɛ kɛ Tilaa manle ye abusua ne vile sua Yule azo la ati, ɔbayɛ kɛ ɔliele ɔdole nu kɛ ɔ nee bɛ bɛahɔ. Bie a ɛnee yegyakyi awozonlezonlenlɛ. Ɛnee Ebilam awozoa Lɔɔto noko nee bɛ bɛahɔ.—Mɔl. 11:31.\n12 Awieleɛ bɔkɔɔ ne, kenle mɔɔ bɛkɔ la dwule. Yɛ menli dɔɔnwo nee nane ngakyile mɔɔ bɛboɔboa bɛ nloa wɔ Yule bane ne anzi nee nzule mɔɔ bɔ sua ne anwo yia la anwo nvoninli nea. Bɛvale ninyɛne mɔɔ bɛ nee ye kɔ la bɛguale afunlumu nee asoaso ne mɔ azo, bɛboɔboale nane mɔɔ ɛha la anloa, abusua ne nee azonvolɛ ne mɔ noko zieziele bɛ nwo kɛ bɛkɔ. * Bie a ɛnee bɛ muala bɛ nye la kɛ Ebilam bahile adenle mɔɔ bɛfa nu la. Awieleɛ kolaa ne, akee bɛdule bɛ bo na bɛgyakyile Yule bɛ nzi.\n13. Kɛzi Gyihova azonvolɛ mɔɔ bɛwɔ ɛkɛ ɛnɛ la da diedi mɔɔ Ebilam nee Sɛleeyae lale ye ali la bie ali ɛ?\n13 Ɛnɛ, Gyihova azonvolɛ dɔɔnwo tu kɔtɛnla ɛleka mɔɔ bɛhyia Belemgbunlililɛ nolobɔlɛma dɔɔnwo la. Bie mɔ noko sukoa aneɛ ngakyile amaa bɛadɛlɛ bɛ ɛzonlenlɛ gyima ne anu. Anzɛɛ bɛbɔ mɔdenle kɛ bɛfa adenle fofolɛ mɔɔ bɛtɛyɛle bie ɛlɛ la azo bɛali menli daselɛ. Kpɔkɛzilɛ ɛhye hyia kɛ bɛfa nwonane nu ninyɛne mɔɔ maa bɛ nye die la bɛbɔ afɔle. Subane zɛhae mɔɔ bɛda ye ali la fɛta nganvolɛ, ɔmaa bɛsukoa Ebilam nee Sɛleeyae! Saa yɛda diedi zɛhae ali a, yɛbanyia anwodozo kɛ Gyihova bamaa yɛ ninyɛne dɔɔnwo yeadɛla mɔɔ yɛfa yɛmaa ye la. Ɔyila menli mɔɔ lɛ diedi la. (Hib. 6:10; 11:6) Asoo ɔyilale Ebilam?\nBɛpɛle Yufileti Ne\n14, 15. Kɛzi ɛnee Yule mɔɔ kɔ Hɛlan la adenle ne de ɛ, na duzu ati a Ebilam zile kpɔkɛ kɛ ɔtɛnla Hɛlan mekɛ ekyii ɛ?\n14 Adenduvoma ne bɔle bɛ adendulɛ ne abo. Yɛbahola yɛapɛ Ebilam nee Sɛleeyae mɔɔ ko tɛnla afunlumu ne azo ekyi a ɛnee yedwu yedia yemaa ko ne noko ɛdɛnla zolɛ ekyi, adawu mɔɔ bɛlɛbɔ, yɛɛ dede mɔɔ dɔne ne mɔ mɔɔ hendɛhenda nyɛma mɔɔ bɛva bɛsosɔ nane ne mɔ ɛlɛyɛ la anwo nvoninli. Ngyikyi ngyikyi, adenduvoma mɔɔ bɛnlɛ anwubielɛ la nwunle kɛzi bɛkyekye azokoɛleɛ na bɛtudu la, bɛboale Tilaa mɔɔ ɛnee yeyɛ kpanyinli la bɛmanle ɔvole ye asoaso anzɛɛ ye afunlumu ne azo kpalɛ. Bɛbɔle bɛ ti sɔlɔ afoa nu bɛsianenle Azule Yufileti ne. Bɛdiale mekɛ tendenle dɔɔnwo.\n15 Bɛdiale mayɛlɛ 600 la, akee bɛradwule Hɛlan, sua mɔɔ di boɛ mɔɔ wɔ Aduduleɛ Adɔleɛ gualilɛ nwɔnda zo la. Abusua ne dɛnlanle ɛkɛ mekɛ ekyii. Bie a Tilaa mɔɔ ɛnee ɔnlɛ anwosesebɛ kpalɛ la ɛngola adenle ne tu bieko.\n16, 17. (a) Ngyekyeleɛ boni a manle Ebilam anye liele a? (b) Kɛzi Gyihova yilale Ebilam wɔ mekɛ mɔɔ ɛnee ɔde Hɛlan la ɛ?\n16 Yeangyɛ, Tilaa mɔɔ ɛnee yenyia ɛvolɛ 205 la wule. (Mɔl. 11: 32) Gyihova nee Ebilam dendɛle bieko wɔ zɔhane mekɛ ne na ɛhye manle ɔ rɛle kyekyele. Ɔdinle adehilelɛ mɔɔ ɔvale ɔmanle ye wɔ Yule la anu, na ɔhanle ye ɛwɔkɛ ne anwo edwɛkɛ dɔɔnwo. Ɛnee Ebilam bayɛ “maanle kpole,” na ɔlua ɔ nwo zo nyilalɛ baha maanle maanle kɔsɔɔti mɔɔ wɔ ewiade la. (Bɛgenga Mɔlebɛbo 12:2, 3.) Ngyekyeleɛ ɛhye mɔɔ Nyamenle nee Ebilam yɛle la manle ɔnyianle anwosesebɛ ɔdoale ye adendulɛ ne azo.\n17 Mekɛ ɛhye anu, ɛnee Ebilam baboɔboa ninyɛne dɔɔnwo anloa ɔluakɛ Gyihova yilale ye wɔ mekɛ mɔɔ ɛnee ɔde Hɛlan la.Kɛlɛtokɛ ne ka ‘bɛ nwo ninyɛne kɔsɔɔti mɔɔ bɛlɛ, nee menli mɔɔ bɛnyianle bɛ wɔ Hɛlan la amuala’ anwo edwɛkɛ. (Mɔl. 12:5) Amaa Ebilam ayɛ maanle la ɛnee ɔbahyia ngɛkɛlɛ nee nwonane afoa nu ninyɛne dɔɔnwo. Tɛ mekɛ ne amuala a Gyihova maa ye azonvolɛ nyia bɛ nwo a, noko ɔmaa bɛ debie biala mɔɔ bɛhyia nwo amaa ye ɛhulolɛdeɛ ayɛ ɛkɛ la. Ɛhye manle Ebilam anwosesebɛ ɔmanle ɔdoale ye adendulɛ ne azo ɔhɔle ɛleka mɔɔ ɔnze la.\nƐnee ɔnla aze kɛ Ebileham nee Sɛleeyae bagyakyi asetɛnla kpalɛ mɔɔ bɛwɔ nu wɔ Yule la bɛ nzi\n18. (a) Mekɛ boni a Ebilam yɛle debie bie mɔɔ ɛrayɛ debie titile wɔ tetedwɛkɛ nu wɔ kɛzi Nyamenle nee Ye menli lile la anwo a? (b) Nzinlii, ninyɛne titile boni mɔ a sisile wɔ Naesan 14 a? (Nea ɛlɛka “ Mekɛ Titile Wɔ Baebolo Tetedwɛkɛ Nu.”)\n18 Ɛnee ɔwɔ kɛ bɛpɛ adenle tendenle bɛfi Hɛlan bɛkɔ Kaakimehye, ɛleka mɔɔ adenduvoma dɔɔnwo ta pɛ Yufileti ne la. Ɔbayɛ kɛ ɛke a Ebileham yɛle debie bie mɔɔ ɛrayɛ debie titile wɔ tetedwɛkɛ nu wɔ kɛzi Nyamenle nee Ye menli lile la anu a. Ɔda ali kɛ Ebilam nee ye adenduvoma ne pɛle Yufileti ne wɔ siane ne mɔɔ nzinlii bɛravɛlɛle ye Naesan la kenle mɔɔ tɔ zo 14, wɔ 1943 K.Y.M. la anu. (Ade. 12:40-43) Ɛnee azɛlɛ ne mɔɔ Gyihova vale bɔle Ebilam ɛwɔkɛ la la ye nyiakɛ. Wɔ kenle zɔhane, ngyekyeleɛ mɔɔ Nyamenle nee Ebilam yɛle la bɔle ɔ bo yɛle gyima.\n19. Duzu a boka ɛwɔkɛ mɔɔ Gyihova bɔle Ebilam la anwo a, na duzu a ɔbayɛ kɛ ɔmanle Ebilam hakyele a?\n19 Ebilam hɔle azɛlɛ ne nyiakɛ, na adenduvoma ne gyinlanle Moli mbaka mgbole ne mɔɔ bikye Hyikɛm la anwo. Eza Gyihova nee Ebilam dendɛle bieko wɔ ɛkɛ. Wɔ mekɛ ɛhye anu, Nyamenle ɛwɔkɛ ne hanle Ebilam abozonli anzɛɛ ɔ bo zo amra mɔɔ bava azɛlɛ ne la anwo edwɛkɛ. Asoo Ebilam adwenle hɔle ngapezo mɔɔ Gyihova hanle ye wɔ Yidɛn, mɔɔ fane abozonli anzɛɛ ‘ralɛ,’ mɔɔ balie alesama kenlebie la azo? (Mɔl. 3:15; 12:7) Ɔbayɛ zɔ. Bie a ɔdele ɔ bo ekyi kɛ ɔboka bodane kpole ne mɔɔ wɔ Gyihova adwenle nu la anwo.\n20. Kɛzi Ebilam lale anyezɔlɛ ali wɔ nwolɛ adenle mɔɔ Gyihova vale manle ye la anwo ɛ?\n20 Ebilam anye zɔle nwolɛ adenle kpole zɔhane mɔɔ Gyihova vale manle ye la. Nɔhalɛ nu, mekɛ mɔɔ ɔlua azɛlɛ ne azo la, ɔmanle ɔ nye lale ɛkɛ ɔluakɛ ɛnee Keenama tɛte azɛlɛ ne azo—akee Ebilam sisile afɔlemokyea wɔ mbaka mbgole ne mɔ anwo ɔmanle Gyihova wɔ Moli nee ɛleka bie mɔɔ bikye Bɛtɛle la. Ɔbɔle Gyihova duma, ɔbayɛ kɛ ɔvile ye ahonle nu ɔyɛle ye Nyamenle ne mo wɔ mekɛ mɔɔ ɔlɛdwenledwenle ɔ bo zo amra kenlebie nwo la. Bie a eza ɔhanle Nyamenle anwo edwɛkɛ ɔhilele Keenama mɔɔ ɔ nee bɛ de la. (Bɛgenga Mɔlebɛbo 12:7, 8.) Nɔhalɛ nu, ɛnee Ebilam diedi ne anwo ngyegyelɛ mgbole la ɔ nyunlu wɔ ye adendulɛ ne anu. Ebilam yɛle nrɛlɛbɛvolɛ, na yeanva ye adwenle yeanzie ninyɛne nee asetɛnla kpalɛ mɔɔ ɔgyakyile ye wɔ Yule la azo. Ɔvale ye adwenle ɔziele Gyihova ɛwɔkɛ ne azo. Hibuluma 11:10 ka kɛ ɛnee Ebilam “ɛlɛkendɛ Nyamenle ɔdaye ye Suakpole ne mɔɔ yehyehyɛ, yewula ye aze na yekyekye la.”\n21. Saa ɛfa ndelebɛbo mɔɔ yɛnyia ye wɔ Nyamenle Belemgbunlililɛ ne anwo la ɛtoto Ebilam ɛdeɛ ne anwo a, kɛzi ɔde ɛ, na duzu a ɔbaboa wɔ yeamaa wɔayɛ a?\n21 Yɛdayɛ mɔɔ yɛlɛsonle Gyihova ɛnɛ la ze sɛkɛlɛneɛ adenle zo suakpole zɔhane—Nyamenle Belemgbunlililɛ ne anwo edwɛkɛ dɔɔnwo yɛtɛla Ebilam. Yɛze kɛ Belemgbunlililɛ ne ɛlɛdi tumi wɔ anwuma na ɔnrɛhyɛ ɔbazɛkye ewiade ɛhye. Eza yɛze kɛ Abozonli ne mɔɔ bɛvale bɛbɔle Ebilam ɛwɔkɛ mekɛ tendenle la, Gyisɛse Kelaese, a di zɔhane Belemgbunlililɛ ne azo tumi a. Saa bɛdwazo Ebileham a yɛbanwu ye, na ɔbade kɛzi Gyihova bodane ne rale nu la abo kpalɛ! Ɛkulo kɛ ɛnwu Gyihova ɛwɔkɛ ne mɔɔ ɔbara nu la amuala ɔ? Ɛnee kɔ zo yɛ mɔɔ Ebilam yɛle la bie. Da tunwomaa sunsum ali, yɛ tieyɛ, na dua nzɛlɛlɛ zo da ye ali kɛ ɛ nye sɔ gyima mɔɔ Gyihova ɛva ɛmaa wɔ la. Saa ɛsukoa Ebilam, ‘bɛdabɛ mɔɔ bɛdie Nyamenle bɛdi la bɛ ze’ ne diedi ne a, ɛdawɔ noko ɔbayɛ ɛ ze wɔ adenle bie azo!\nSuakpole Ne Mɔɔ Ebilam Nee Sɛleeyae Gyakyile Ye Bɛ Nzi La\nBELEKESE edukue mɔɔ nwolɛ ɛyɛ ɛtane la wɔ Pɛhyea Nyevile ne nee Baghdad sua ne avinli. Ɛkɛ ne ɛyɛ ɛsɛlɛ wanaanwo. Ahumu mɔɔ tu ɛkɛ nee ewia ketekete mɔɔ bɔ ɛkɛ la ɛmaa yeyɛ suadu na ɛkɛ ne ɛyɛ koonwu mɔɔ abɔdeɛ mɔɔ didi nɔɔzo ala a ɔdwu mekɛ ne bie a bɛte bɛ ne a. Suakpole Yule mɔɔ ɔliele duma la ɛyɛ suadu bɔkɔɔ.\nYɛ kɛzi ɛnee Yule azo yɛ fɛ wɔ ɛvolɛ kɛyɛ apenle nna mɔɔ ɛze ɛhɔ la anwo nvoninli nea. Ɛnee Yule mɔɔ ezukoa wɔ zo la wɔ ɛleka mɔɔ ɛnee la Azule Yufileti ne aduduleɛ afoa nu la! Azua nee efiade mɔɔ bɛva kalo bɛha nwolɛ nwohyee la solo awɔdenle ne mɔ azo. Gualilɛma di ninyɛne bolɛ wɔ efiade ne mɔ anu. Gyimayɛvoma yɛ gyima alehyenlɛ nee aledwolɛ fa mboane enrinli nwo nyɛma. Ɛkola ɛnwu ngɛkɛlɛ mɔɔ ɛlɛsoa ninyɛne mɔɔ bɛhɔdɔ ye wɔ maanle fofolɛ nu avi meli ne mɔ anu la.\nMenli mɔɔ bɛ nye ɛbolo bɛlɛyɛ gyima la amuala kola nwu tawa tendenle kpole bie wɔ ɛleka biala mɔɔ bɛwɔ wɔ sua ne azo la. Awozonle ɛzonlenlɛma ba ɛzonlenlɛ sua ɛhye anu basonle bozonle bie mɔɔ bɛdie bɛdi kɛ yemɔ a vale anwonyia rale Yule la—siane nyamenle Nanna, anzɛɛ Sin.\nNoko akee wɔ nrenya ko afoa nu, nganeɛ mɔɔ fi afɔlebɔlɛ ɛhye mɔɔ bɛbɔ ye anwuma lɔ anu ba la bɔ ye. Bɛfɛlɛ ye Ebilam.\nMekɛ Titile Wɔ Baebolo Tetedwɛkɛ Nu\nMekɛ mɔɔ Ebilam pɛle Azule Yufileti ne la le mekɛ titile wɔ Baebolo mgbondabulɛ nu. Nzinlii, ninyɛne mɔɔ hyia la noko sisile wɔ kenle zɔhane ala. Ɛvolɛ 430 anzi pɛpɛɛpɛ wɔ Naesan 14, 1513 K.Y.M., Gyihova liele Yizilayɛma vile Yigyibiti akɛlɛ ɛzonlenlɛ nu amaa bɛahɔdɛnla azɛlɛ ne mɔɔ Nyamenle vale bɔle Ebilam ɛwɔkɛ la azo. (Ade. 12:40, 41; Gal. 3:17) Kenle zɔhane ala wɔ ɛvolɛ 33 Y.M., Gyisɛse boɔboale ye ɛzoanvolɛma ne anloa na ɔ nee bɛ yɛle ngyekyeleɛ mɔɔ manle bɛrabokale anwuma arane ne mɔɔ ɔnrɛhyɛ ɔbali alesama ngyegyelɛ nwo gyima la anwo. (Luku 22:29) Ɛnɛ noko, Gyihova Alasevolɛ yia nu ɛvolɛ biala kakye Awulae Nɔsolɛ Aleɛ ne wɔ Naesan 14, kenle mɔɔ ɔ nee Dwuuma kalenda ne azo ɛdeɛ ne le ko la.—Luku 22:19.\n^ ɛden. 1 Ɛvolɛ dɔɔnwo anzi, Nyamenle hakyile Ebilam duma yɛle ye Ebileham mɔɔ kile “Maanle Maanle Dɔɔnwo Bɛ Ze.”—Mɔl. 17:5.\n^ ɛden. 4 Zɔhane ala a ɛnee bɛta bɛbɔ Ebilam duma wɔ Tilaa amra mrenya ne mɔ anu ɔnva nwo kɛ ɛnee ɔnle ɔ ra kpanyinli la.\n^ ɛden. 6 Nzinlii, Nyamenle hakyile Sɛleeyae duma yɛle ye Sɛla, mɔɔ kile “Belemgbunli ara raalɛ.”—Mɔl. 17:15.\n^ ɛden. 12 Mbɔlɔba bie mɔ ka kɛ, wɔ Ebilam mekɛ zo ɛnee bɛnzie afunlumu wɔ sua nu. Noko akee, bɛngola bɛngile nuhua kɛ bɛ edwɛkɛ ne le nɔhalɛ. Fane dɔɔnwo ne ala Baebolo ne ka Ebilam agyapadeɛ nwo edwɛkɛ a, ɔbɔ afunlumu ɔboka nwo.—Mɔl. 12:16; 24:35.\nKɛzi Ebilam lale diedi ali wɔ awozonlezonlenlɛ nwo ɛ?\nDuzu a ɛ nye die nwo wɔ kɛzi Ebilam vile ye ɛhulolɛ nu dule vile Yule la anwo a?\nNyilalɛ nee nwolɛ adenle boni a Ebilam diedi ne manle ɔnyianle a?\nNdenle boni mɔ azo a ɛkulo kɛ ɛsukoa Ebilam diedi ne a?\nFa nwa awie Fa nwa awie ‘Bɛdabɛ Mɔɔ Bɛdie Nyamenle Bɛdi La Bɛ Ze’


Nyangondonle Mɔɔ Lumua | Baebolo Nu Edwɛkɛ\nASOO ɛze debie mɔɔ Nowa lumua yɛle wɔ mekɛ mɔɔ ɔ nee ye abusua ne vi ɛlɛne ne anu vindele la ɔ? Ɔbɔle afɔle ɔmanle Nyamenle. Ɛkola ɛnwu ye wɔ nvoninli ne mɔɔ wɔ aze ɛkɛ ne la anu kɛ ɔlɛyɛ ɛhye. Nowa vale nane bɔle afɔle ɛhye lale Nyamenle ase kɛ yelie ye abusua ne yevi azuyilɛ kpole ne anu la.\nAsoo ɛdie ɛdi kɛ Gyihova anye zɔle afɔle ne ɔ? Ɛhɛe, ɔ nye zɔle ye. Yemɔti ɔbɔle Nowa ɛwɔkɛ kɛ ɔnrɛva azuyilɛ ɔnrɛzɛkye ewiade ye bieko ɛlɛ.\nYeangyɛ biala azɛlɛ ne azo amuala yɛle resee, na Nowa nee ye abusua ne mɔɔ bɛvi ɛlɛne ne anu bɛvindele la bɔle asetɛnla fofolɛ bo. Nyamenle yilale bɛ na ɔzele bɛ kɛ: ‘Bɛwo mralɛ dɔɔnwo. Bɛmaa bɛ nwo ɛzo ɔhɔdwu kɛ menli badɛnla azɛlɛ ne azo ɛleka biala.’\nNoko amozii, saa menli te azuyilɛ kpole ne anwo edwɛkɛ a, bie a bɛbazulo kɛ azuyilɛ zɔhane bieko bara. Yemɔti Nyamenle vale debie mɔɔ bahakye menli ye ɛwɔkɛ mɔɔ yebɔ kɛ ɔnrɛmaa azuyilɛ ɛnrɛzɛkye azɛlɛ ye amuala bieko la ɔmanle. Ɛze debie mɔɔ ɔvale ɔmanle amaa yeahakye bɛ la ɔ? Nyangondonle ɔ.\nNyangondonle ta to anwomanyunlu wɔ mekɛ mɔɔ ezule kɛdɔ kɛwie na ewia ne ɛlɛfi la. Nyangondonle bahola anyia kɔla ngɛnlɛma ngɛnlɛma dɔɔnwo. Wɔnwu bie ɛlɛ ɔ? Asoo ɛnwu mɔɔ wɔ nvoninli ye anu la ɔ?\nEdwɛkɛ mɔɔ Nyamenle hanle la ɛne: ‘Mebɔ ɛwɔkɛ kɛ azuyilɛ ɛnrɛzɛkye menli nee nane amuala bieko ɛlɛ. Mebado me nyangondonle ne wɔ anwomanyunlu. Na mekɛ biala mɔɔ nyangondonle kɛdo la, mebanwu ye na meahakye me ɛwɔkɛ ne.’\nYemɔti saa ɛnwu nyangondonle a, duzu a ɔwɔ kɛ ɔkakye wɔ a? Ɛhɛe, Nyamenle ɛwɔkɛ mɔɔ ɔbɔle kɛ ɔnrɛva azuyilɛ kpole ɔnrɛzɛkye ewiade ye bieko la ɔ.\nMɔlebɛbo 8:18-22; 9:9-17.\nNowa—Bɛliele Ye “Nee Menli Nsuu Bie”\nKɛzi Nowa nee ye abusua ne nyianle ngoane wɔ alesama mekɛ mɔɔ yɛ alɔbɔlɛ kpalɛ la anu ɛ?\nFa nwa awie Fa nwa awie Nyangondonle Mɔɔ Lumua


Yekile 20 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 20:1-15\nBɛkyekye Seetan ɛvolɛ 1,000 (1-3)\nMenli mɔɔ nee Kelaese bali belemgbunli ɛvolɛ 1,000 la (4-6)\nBɛbaye Seetan na bɛazɛkye ye (7-10)\nMowuamra ndɛnebualɛ wɔ belemgbunli ebia fufule ne anyunlu (11-15)\n20 Na menwunle kɛ anwumabɔvolɛ bie vi anwuma ɛlɛdwu na ɔlɛ kuma kuloonwu ne sanvɛ ne+ nee kyeenyi kpole bie ɔ sa nu. 2 Ɔhyele ɛwɔlɛ ne,+ mɔmoane ɛwɔlɛ ne,+ mɔɔ yemɔ a le Abɔnsam+ nee Seetan la,+ na ɔkyekyele ye ɛvolɛ 1,000. 3 Na ɔvuandinle ye ɔdole kuma kuloonwu ne anu+ na ɔdole nu na ɔzɔle ɔ nloa, amaa yeambɛlɛbɛla maanle maanle ne bieko kɔkpula kɛ ɛvolɛ 1,000 ne kɛra ye awieleɛ la. Ɛhye anzi ɔwɔ kɛ bɛgyakyi ye ekyii.+ 4 Na menwunle arelemgbunli mbia, na bɛmaanle bɛdabɛ mɔɔ bɛdede zo la tumi kɛ bɛbua ndɛne. Ɛhɛe, menwunle bɛdabɛ mɔɔ Gyisɛse anwo daselɛlilɛ nee Nyamenle anwo edwɛkɛhanlɛ ti bɛhunle bɛ* la ɛkɛla ne mɔ,* nee bɛdabɛ mɔɔ bɛanzonle nane anwo ɛzulolɛ ne anzɛɛ ye ananze ne yɛɛ bɛannyia nane ne nzonlɛyɛlɛ ne bie wɔ bɛ nwoma azo anzɛɛ bɛ sa anwo la.+ Na bɛrale ngoane nu na bɛ nee Kelaese lile belemgbunli+ ɛvolɛ 1,000. 5 (Mowuamra mɔɔ hale la+ amba ngoane nu kɔkpula kɛ ɛvolɛ 1,000 ne rale ye awieleɛ la.) Ewudwazo ne mɔɔ limoa la ɛne.+ 6 Anyelielɛ nee nwuanzanwuanza a le awie biala mɔɔ kɛnyia ewudwazo ne mɔɔ limoa la anu kyɛfoa la;+ ewule ne mɔɔ tɔ zo nwiɔ la+ ɛnlɛ ɛhye mɔ anwo zo tumi,+ emomu bɛbayɛ Nyamenle nee Kelaese ɛsɔfoma,+ na bɛ nee ye bali belemgbunli ɛvolɛ 1,000.+ 7 Saa ɛvolɛ 1,000 ne ba ye awieleɛ ala a, bɛbaye Seetan bɛavi ye efiade ne, 8 na ɔbavinde yeahɔbɛlɛbɛla maanle maanle ne mɔ mɔɔ wɔ azɛlɛ ye muleɛ nna ne azo la, Gɔgo nee Meegɔgo, na yeaboɔboa bɛ nloa yeamaa konle ne. Bɛ dodo le kɛ ɛnweazo ɛnwea. 9 Bɛhɔle azɛlɛ ye azo ɛleka biala na bɛbɔle nwuanzanwuanzama ne azokoɛleɛ ne nee suakpole ne mɔɔ Nyamenle anye die nwolɛ la bɛyiale. Noko senle vi anwuma rayelale bɛ.+ 10 Na bɛvuandinle Abɔnsam mɔɔ ɛlɛbɛlɛbɛla bɛ la bɛdole senle nee sɔlefa tandane ne anu, ɛleka mɔɔ ɛnee nane anwo ɛzulolɛ ne+ nee adalɛ ngapezonli ne wɔ la;+ na bɛbahile bɛ nyane* alehyenlɛ nee aledwolɛ dahuu. 11 Na menwunle belemgbunli ebia fufule bie nee Mɔɔ de zolɛ la.+ Azɛlɛ nee anwuma nriandile vile ɔ nyunlu,+ na bɛannyia ɛleka biala bɛammaa bɛ. 12 Na menwunle mowuamra, mgbole nee ngyikyi, kɛ bɛgyigyi belemgbunli ebia ne anyunlu, na bɛbukebukele nwomamobɔleɛ nu. Na bɛbukele nwomamobɔleɛ bieko noko anu; ngoane buluku ne ɛne.+ Bɛgyinlanle mɔɔ bɛhɛlɛ ye wɔ nwomamobɔleɛ ne mɔ anu la azo bɛbuale mowuamra ndɛne kɛ mɔɔ bɛ nyɛleɛ de la.+ 13 Na nyevile yele mowuamra mɔɔ wɔ nu la rale, na ewule nee Nla* yele mowuamra mɔɔ wɔ bɛ nu la rale, na bɛbuale bɛ ndɛne ngoko ngoko kɛ mɔɔ bɛ nyɛleɛ de la.+ 14 Na bɛvuandinle ewule nee Nla* bɛguale senle tandane ne anu.+ Ɛhye a le ewule ne mɔɔ tɔ zo nwiɔ la,+ senle tandane ne.+ 15 Bieko, bɛvuandinle awie biala mɔɔ bɛangɛlɛ ye duma wɔ ngoane buluku ne anu la+ bɛdole senle tandane ne anu.+\n^ Giliki aneɛ nu, “bɛvale akuma bɛhunle bɛ.”\n^ Nea Edwɛkɛbohilelɛ nee Ye 6:9 ɔbdw.\n^ Anzɛɛ “bɛbado bɛ efiade.”


1 Kɔlentema 12 | Yintanɛte Zo Baebolo | Ewiade Fofolɛ Ngilebɛbo\nMɔɔ Limoa Kɔmaa Kɔlentema 12:1-31\nSunsum ahyɛlɛdeɛ ne mɔ (1-11)\nSonlabaka ko, nvɛyeba dɔɔnwo (12-31)\n12 Mediema, mekulo kɛ bɛnwu sunsum nu ahyɛlɛdeɛ ne mɔ+ kpalɛ. 2 Bɛdabɛ bɛze kɛ mekɛ mɔɔ ɛnee bɛle maanle maanle ne anu amra* la, awie mɔ luale ndenle dɔɔnwo azo maanle bɛzonlenle awozonle* mɔɔ ɛndendɛ la.+ 3 Akee mekulo kɛ bɛnwu kɛ awie biala ɛnle ɛkɛ mɔɔ ɔlua Nyamenle sunsum ne azo ɔlɛtendɛ a ɔka kɛ: “Munzule ɛha Gyisɛse!” yɛɛ awie biala ɛngola ɛnga kɛ: “Gyisɛse le Awulae!” kyesɛ ɔlua sunsum nwuanzanwuanza ne azo.+ 4 Ahyɛlɛdeɛ ne mɔ le ngakyile, noko sunsum ko ne ala a wɔ ɛkɛ a;+ 5 na ɛzonlenlɛ gyima ne mɔ le ngakyile,+ noko Awulae kokye a wɔ ɛkɛ a; 6 yɛɛ gyima* ne mɔ le ngakyile, noko Nyamenle ko ne ala a boa menli kɔsɔɔti maa bɛkola bɛyɛ ninyɛne ɛhye mɔ amuala a.+ 7 Na sunsum ne da ɔ nwo ali wɔ awie ko biala anu wɔ bodane kpalɛ bie ati.+ 8 Na sunsum ne maa bie ka nrɛlɛbɛ edwɛkɛ,* yɛɛ ɔlua sunsum ko ne ala anwo zo bie ɛdendɛlɛ da ndelebɛbo ali, 9 sunsum ko ne ala maa bie nyia diedi,+ sunsum ko ne ala maa bie nyia ayileyɛlɛ ahyɛlɛdeɛ,+ 10 ɔmaa bie noko yɛ nwanwane gyima,+ bie ka ngapezo, bie te sunsum nu edwɛkɛ bo,+ bie ka aneɛ ngakyile,+ na bie kile aneɛ ngakyile bo.+ 11 Noko sunsum ko ne ala a yɛ gyima ɛhye mɔ amuala a, na ɔkyɛ ɔmaa awie biala kɛ mɔɔ ɔkulo la. 12 Na sonlabaka ne le ko noko ɔlɛ nvɛyeba dɔɔnwo, na kɛ mɔɔ sonlabaka zɔhane nvɛyeba ne mɔ zonle noko ɔle sonlabaka ko la,+ zɔhane ala a Kelaese noko de a. 13 Na bɛluale sunsum ko ne ala azo a bɛzɔnenle* yɛ muala bɛyɛle yɛ sonlabaka ko a, Dwuuma o, Gilikima o, ngɛkɛlɛ o, alehelɛ o, na bɛmaanle yɛ muala yɛnlonle sunsum ko. 14 Nɔhalɛ nu, sonlabaka ne ɛnlɛ nvɛyeba kokye, bɛzonle.+ 15 Saa egyakɛ ka kɛ, “Menle ɛsalɛ la ati, memboka sonlabaka ne anwo a,” ɛhye ɛngile kɛ ɔmboka sonlabaka ne anwo. 16 Na saa ɛnzolɛ ka kɛ, “Menle ɛnyelɛ la ati, memboka sonlabaka ne anwo a,” ɛhye ɛngile kɛ ɔmboka sonlabaka ne anwo. 17 Saa sonlabaka ne amuala le ɛnyelɛ a, anrɛɛ kɛ ɔkɛyɛ na yɛade edwɛkɛ ɛ? Saa ɔ muala le ɛnzolɛ a, anrɛɛ kɛ ɔkɛyɛ na yɛade nvoanle ɛ? 18 Noko Nyamenle ɛva nvɛyeba ko biala ɛdua sonlabaka ne anwo kɛ mɔɔ ɔkulo la. 19 Saa bɛ muala bɛle nvɛyeba ko a, anrɛɛ sonlabaka ne wɔ ni? 20 Nvɛyeba ne mɔ zonle, noko ɔle sonlabaka kokye. 21 Ɛnyelɛ ɛngola ɛnga ɛngile ɛsalɛ kɛ, “Ɛ nwo ɛngyia me,” anzɛɛ etile noko ɛngola ɛnga ɛngile egyakɛ kɛ, “Ɛ nwo ɛngyia me.” 22 Emomu, sonlabaka nvɛyeba ne mɔ mɔɔ ɔzɔho kɛ bɛle bɛtɛɛ la a nwolɛ hyia a, 23 na sonlabaka ne nvɛyeba ne mɔ mɔɔ yɛdwenle kɛ bɛmbu bɛ kpalɛ la, bɛmɛ a yɛdi bɛ eni kpole a,+ yemɔti yɛ nvɛyeba ne mɔ mɔɔ ɛnle ngɛnlɛma la a yɛnea bɛ boɛ kpalɛ a, 24 wɔ mekɛ mɔɔ yɛ nvɛyeba ngɛnlɛma ne mɔ ɛngyia ɛhwee la. Noko akee, Nyamenle ɛhyehyɛ sonlabaka ne na yemaa mɔɔ bɛmbu ye la ɛnyia enililɛ kpole, 25 amaa mgbakyemgbakyenu amba sonlabaka ne anu, emomu ɔwɔ kɛ ye nvɛyeba ne mɔ dwenle bɛ nwo ngoko ngoko.+ 26 Saa nvɛyeba ko nwu amaneɛ a, mɔɔ ɛha la amuala nee ye nwu amaneɛ;+ saa bɛwula ko anyunlunyia a, mɔɔ ɛha la amuala nee ye di fɛlɛko.+ 27 Kɛkala bɛle Kelaese sonlabaka,+ na bɛ nuhua ko biala le nvɛyeba.+ 28 Na Nyamenle ɛmaa awie biala gyinlabelɛ wɔ asafo ne anu: mɔɔ limoa la, ɛzoanvolɛma;+ mɔɔ tɔ zo nwiɔ, ngapezoma;+ mɔɔ tɔ zo nsa, kilehilevolɛma;+ akee nwanwane gyima;+ ayileyɛlɛ ahyɛlɛdeɛ;+ bɛdabɛ mɔɔ bɛboa awie mɔ; kɛzi bɛtoto ninyɛne boɛ;+ yɛɛ aneɛ ngakyile.+ 29 Asoo bɛ muala a bɛle ɛzoanvolɛma a? Asoo bɛ muala a bɛle ngapezoma a? Asoo bɛ muala a bɛle kilehilevolɛma a? Asoo bɛ muala a bɛyɛ nwanwane gyima a? 30 Asoo bɛ muala a bɛlɛ ayileyɛlɛ ahyɛlɛdeɛ a? Asoo bɛ muala a bɛka aneɛ ngakyile a?+ Asoo bɛ muala a bɛkile edwɛkɛ bo a?+ 31 Noko bɛbɔ mɔdenle bɛkpondɛ ahyɛlɛdeɛ mgbole kpalɛ ne mɔ.+ Na mebahile bɛ adenle mɔɔ tɛla ndenle mɔɔ ɛha amuala la.+\n^ Ɛhye kile, bɛnle diedima.\n^ Giliki aneɛ nu, “ananze.”\n^ Anzɛɛ “gyimalilɛ.”\n^ Anzɛɛ “nrɛlaleɛ.”\n1 Kɔlentema 12


Daneɛle 2 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nBelemgbunli Nɛbukadenɛza hanle ɛlalɛ bie na ɔyɛle basaa (1-4)\nNrɛlɛbɛvolɛ biala angola anga ɛlalɛ ne (5-13)\nDaneɛle kpondɛle moalɛ vile Nyamenle ɛkɛ (14-18)\nAyɛlɛyelɛ ɛha Nyamenle kɛ yela ninyɛne mɔɔ vea la ali la (19-23)\nDaneɛle hanle ɛlalɛ ne hilele belemgbunli ne (24-35)\nMɔɔ ɛlalɛ ne abo kile la (36-45)\nBelemgbunlililɛ ne bolɛ babubu ananze ne (44, 45)\nBelemgbunli ne lile Daneɛle eni (46-49)\n2 Wɔ Nɛbukadenɛza belemgbunlililɛ ɛvolɛ mɔɔ tɔ zo nwiɔ la anu, ɔhanle ɛlalɛ dɔɔnwo na ɔyɛle* basaa+ mɔɔ ɛnee ɔngola da a. 2 Ɔti belemgbunli ne maanle bɛvɛlɛle ɛsɔfoma mɔɔ ye ngonyia, menli mɔɔ ka mɔɔ bazi kenle bie, silikyevoma nee Kaledeama* kɛ bɛraha belemgbunli ɛlalɛ ne mɔ bɛhile ye. Ɔti bɛrale na bɛgyinlanle belemgbunli ne anyunlu.+ 3 Akee belemgbunli ne zele bɛ kɛ: “Meha ɛlalɛ bie, na meyɛ* basaa ɔluakɛ mekulo kɛ menwu ɛlalɛ mɔɔ meha la.” 4 Kaledeama ne buale belemgbunli ne wɔ Elam aneɛ* nu kɛ:+ “O belemgbunli, nyia ngoane dahuu. Ka ɛlalɛ ne kile wɔ azonvolɛ na yɛbahile ɔ bo.” 5 Belemgbunli ne buale Kaledeama ne kɛ: “Kpɔkɛ mɔɔ mebɔ la ɛne: Saa bɛanga ɛlalɛ ne bɛangile me, na bɛangile ɔ bo a, bɛbapepɛ bɛ nu azinli azinli, na bɛ azua ahakyi ɛleka mɔɔ menli kɔ baka zo.* 6 Noko saa bɛka ɛlalɛ ne bɛkile me na bɛkile ɔ bo a, bɛbanyia ahyɛlɛdeɛ nee ahatualɛ nee enililɛ kpole bɛavi me ɛkɛ.+ Ɔti bɛha ɛlalɛ ne bɛhile me na bɛhile ɔ bo.” 7 Bɛbuale ye fane nwiɔ ne azo kɛ: “Maa belemgbunli ɛha ɛlalɛ ne ɛhile ye azonvolɛ, na yɛbahile ɔ bo.” 8 Belemgbunli ne buale kɛ: “Meze ye wienyi kɛ bɛlɛbɔ mɔdenle kɛ bɛkɛnyia mekɛ dɔɔnwo, ɔluakɛ bɛze kpɔkɛ mɔɔ mebɔ la. 9 Saa bɛanga ɛlalɛ ne bɛangile me a, anzohwenlɛ ko ala a wɔ ɛkɛ ne maa bɛ muala a. Noko bɛli bɛ nloa kɛ bɛbɔ adalɛ na bɛabɛlɛbɛla me kɔkpula kɛ tɛnlabelɛ ne kɛhakyi. Ɔti bɛha ɛlalɛ ne bɛhile me, amaa meanwu kɛ bɛbahola bɛahile ɔ bo.” 10 Kaledeama ne buale belemgbunli ne kɛ: “Sonla biala ɛnle azɛlɛ ye azo* mɔɔ ɔbahola yeayɛ mɔɔ belemgbunli ne kpondɛ la, ɔluakɛ belemgbunli kpole anzɛɛ amɛnlado biala ɛtɛbizale debie zɛhae ɛtɛfile ɛsɔfoma mɔɔ ye ngonyia anzɛɛ menli mɔɔ ka mɔɔ bazi kenle bie anzɛɛ Kaledeama ɛkɛ a. 11 Mɔɔ belemgbunli ɛlɛbiza la yɛ se, na awie biala ɛnle ɛkɛ ne mɔɔ ɔbahola yeaha ɛhye yeahile belemgbunli ne a, kyesɛ nyamenle ne mɔ mɔɔ bɛ nee alesama* ɛndɛnla la ala.” 12 Ɛhye ati belemgbunli ne vale ɛya kpole na ɔlile mɛla kɛ bɛhu Babelɔn nrɛlɛbɛvolɛma kɔsɔɔti.+ 13 Mekɛ mɔɔ bɛlile mɛla ne na bɛkpondɛ nrɛlɛbɛvolɛma ne mɔ bɛahu bɛ la, bɛkpondɛle Daneɛle nee ɔ gɔnwo mɔ noko abo zo kɛ bɛku bɛ. 14 Mekɛ zɔhane, Daneɛle luale nwunu nee nrɛlɛbɛ adenle zo dendɛle hilele Aleyɔko, belemgbunli ne sinzavolɛma kpanyinli ne mɔɔ ɛlɛkɔ ahɔhu Babelɔn nrɛlɛbɛvolɛma ne la. 15 Ɔbizale belemgbunli ne sinzavolɛma kpanyinli Aleyɔko kɛ: “Duzu ati a belemgbunli ne ɛli mɛla kyengye ɛhye a?” Akee Aleyɔko hanle edwɛkɛ ne hilele Daneɛle.+ 16 Ɔti Daneɛle hɔzɛlɛle belemgbunli ne kɛ ɔmaa ye mekɛ amaa yeahile ɛlalɛ ne abo yeahile belemgbunli ne. 17 Akee Daneɛle hɔle ye sua nu na ɔhanle edwɛkɛ ne ɔhilele ɔ gɔnwo mɔ Hananaya, Mehyeeyɛle nee Azalaya. 18 Ɔzele bɛ kɛ bɛzɛlɛ anwuma Nyamenle ne ɛkɛ ne anwunvɔnezelɛ wɔ fealeranu edwɛkɛ ɛhye anwo, amaa bɛangu Daneɛle nee ɔ gɔnwo mɔ bɛamboka Babelɔn nrɛlɛbɛvolɛma mɔɔ ɛha la anwo. 19 Akee bɛyele fealeranu edwɛkɛ ne bɛhilele Daneɛle wɔ ɛnyelɛzodeɛnwunlɛ nu wɔ nɔe ne.+ Ɔti Daneɛle yele anwuma Nyamenle ne ayɛlɛ. 20 Daneɛle hanle kɛ: “Maa bɛye Nyamenle duma ne ayɛlɛ dahuu,*Ɔluakɛ ɔ ngomekye a nrɛlɛbɛ nee tumi le ye ɛdeɛ a.+ 21 Ɔkakyi mekɛ nee ɛlobɔ,+Ɔtu arelemgbunli na ɔsie arelemgbunli,+Ɔmaa nrɛlɛbɛvolɛma nwu nrɛlɛbɛ yɛɛ ɔmaa bɛdabɛ mɔɔ bɛlɛ adwenlenunwunlɛ la nyia ndelebɛbo.+ 22 Ɔda ninyɛne mɔɔ anu le kuloonwu nee ninyɛne mɔɔ vea la ali,+Ɔze mɔɔ wɔ awozinli nu la,+Yɛɛ wienyi nee ye de.+ 23 Wɔmɔ, O me nenyia mɔ Nyamenle, meda wɔ ase na meye wɔ ayɛlɛ,Ɔluakɛ wɔmaa me nrɛlɛbɛ nee tumi. Na kɛkala wɔmaa menwu mɔɔ yɛbizale yɛvile wɔ ɛkɛ ne la;Wɔmaa yɛnwu mɔɔ ɛlɛgyegye belemgbunli ne la.”+ 24 Akee Daneɛle hɔle Aleyɔko mɔɔ belemgbunli ne ɛye ye kɛ ɔhu Babelɔn nrɛlɛbɛvolɛma ne la anwo ɛkɛ+ na ɔzele ye kɛ: “Mmasɛkye Babelɔn nrɛlɛbɛvolɛma ne anu biala. Fa me kɔ belemgbunli ne anyunlu, na mebahile ɛlalɛ ne abo meahile belemgbunli ne.” 25 Ɛkɛ ne ala Aleyɔko vale Daneɛle hɔle belemgbunli ne anyunlu na ɔzele ye kɛ: “Menwu nrenyia bie wɔ Dwudama mɔɔ ɛra akɛlɛzonlenlɛ nu la anu+ mɔɔ ɔbahola yeahile ɛlalɛ ne abo yeahile belemgbunli ne a.” 26 Belemgbunli ne bizale Daneɛle mɔɔ bɛfɛlɛ ye Bɛletihyazaa la kɛ:+ “Asoo ɛbahola wɔaha ɛlalɛ ne mɔɔ menganle la wɔahile me na wɔahile ɔ bo ɔ?”+ 27 Daneɛle buale belemgbunli ne kɛ: “Nrɛlɛbɛvolɛma, menli mɔɔ ka mɔɔ bazi kenle bie, ɛsɔfoma mɔɔ ye ngonyia anzɛɛ nwɔlɔra neɛnleanuma anu biala ɛnrɛhola ɛnrɛha fealeranu edwɛkɛ ne mɔɔ belemgbunli ɛbiza la ɛnrɛhile ye.+ 28 Noko Nyamenle bie wɔ anwuma Mɔɔ da fealeranu edwɛkɛ ali a,+ na yemaa Belemgbunli Nɛbukadenɛza ɛnwu mɔɔ bazi wɔ mekɛ mɔɔ li awieleɛ la anu la. Wɔ ɛlalɛ ne yɛɛ ɛnyelɛzodeɛnwunlɛ ne mɔ mɔɔ ɛnwunle bɛ wɔ mekɛ mɔɔ ɛla wɔ ɛkpa ne azo la ɛne: 29 “Na wɔmɔ, O belemgbunli, mɔɔ ɛla wɔ ɛkpa ne azo la, wɔ adwenle hɔle mɔɔ bazi kenle bie la azo, na Mɔɔ da fealeranu edwɛkɛ ali la ɛmaa wɔnwu mɔɔ bazi la. 30 Na mame, tɛ kɛ meze nrɛlɛbɛ kpole metɛla awie biala mɔɔ de aze la ati a bɛla fealeranu edwɛkɛ ɛhye ali bɛhile me a; emomu, amaa meahile ɔ bo meahile belemgbunli ne na wɔanwu wɔ ahonle nu nzuzulɛ la ati ɔ.+ 31 “Wɔmɔ, O belemgbunli, ɛnee ɛlɛnea na ɛnwunle ananze bedevinli bie. Ananze zɔhane le totohyia na ɔta kpole kpalɛ, ɛnee ɔgyi ɛ nyunlu ɛkɛ, na ɔ nwo yɛ ɛzulolɛ. 32 Ananze zɔhane ati le nvutuke tagyee,+ ɔ kɛnra nee ɔ sa le dwɛtɛ fufule,+ ɔ ko nee ye ɛzɔlɛ le kɔbele,+ 33 ɔ gyakɛ le bulalɛ,+ yɛɛ ɔ gyakɛ taboa ne mɔ foa bie le bulalɛ yɛɛ foa bie le ndɛtɛlɛ.*+ 34 Ɛ nye gyi nwolɛ too kɔkpula kɛ bolɛ mɔɔ tɛ ɛsalɛ a kpukele la rabɔle ananze ne agyakɛ taboa ne mɔ mɔɔ bɛle bulalɛ nee ndɛtɛlɛ la na ɔbubule bɛ bɔkɔɔ.+ 35 Mekɛ zɔhane, bulalɛ ne, ndɛtɛlɛ ne, kɔbele ne, dwɛtɛ fufule ne yɛɛ nvutuke ne amuala bubule bɔkɔɔ na bɛyɛle kɛ abonle mɔɔ vi wawaa mekɛ nu ma ɛwosolɛ ɛleka la, na anwoma ne bɔle bɛ hɔle mɔɔ bɛannwu bɛ bo zo fee a. Noko bolɛ ne mɔɔ rabɔle ananze ne la rayɛle boka kpole na ɔvale azɛlɛ ne amuala azo. 36 “Ɛlalɛ ne ɛne, akee yɛbahile ɔ bo yɛahile belemgbunli. 37 Wɔmɔ, O belemgbunli—arelemgbunli nu belemgbunli mɔɔ anwuma Nyamenle ne ɛva belemgbunlililɛ,+ tumi, anwosesebɛ nee anyunlunyia ɛmaa wɔ, 38 na yeva menli mɔɔ wɔ ɛleka biala, nee ɛbɔ nu nane yɛɛ anwomanyunlu nloma yewula ɛ sa nu, na yeyɛ kɛ ɛli tumi wɔ bɛ muala bɛ nwo zo la+—wɔmɔ a ɛle nvutuke etile ne a.+ 39 “Noko belemgbunlililɛ bieko vi ɛ nzi bara,+ ye tumi ɛndwu wɔ ɛdeɛ ne; akee belemgbunlililɛ bieko, mɔɔ tɔ zo nsa, mɔɔ le kɔbele la bara, ɔbali tumi wɔ azɛlɛ ye kɔsɔɔti azo.+ 40 “Na belemgbunlililɛ ne mɔɔ tɔ zo nna la ɛdeɛ, ɔ nwo bayɛ se kɛ bulalɛ.+ Na kɛ mɔɔ bulalɛ bubu na ɔsɛkye debie gyɛne biala, ɛhɛe, ɔle kɛ bulalɛ mɔɔ sɛkye ninyɛne la, ɔbabubu na yeazɛkye ɛhye mɔ amuala bɔkɔɔ.+ 41 “Na kɛ mɔɔ ɛnwunle kɛ ɔ gyakɛ taboa ne mɔ nee mrɛlɛsɛka ne mɔ foa bie le nwovolɛ ndɛtɛlɛ na foa bie le bulalɛ la, zɔhane ala a belemgbunlililɛ ne anu bahyɛ a, noko bulalɛ ne ɛsesebɛ ne bie baha nu, kɛ mɔɔ ɛnwunle kɛ bulalɛ ne nee ndɛtɛlɛ ne ɛli afonla la. 42 Na kɛ mɔɔ ɔ gyakɛ taboa ne mrɛlɛsɛka ne mɔ foa bie le bulalɛ na foa bie le ndɛtɛlɛ la, zɔhane ala a belemgbunlililɛ ne foa bie bayɛ se na foa bie ayɛ bɛtɛɛ a. 43 Kɛ mɔɔ ɛnwunle kɛ bulalɛ nee ndɛtɛlɛ ɛli afonla la, bɛ nee menli ne* bɛali afonla; noko bɛnrɛbeta nwo, bɛnrɛyɛ ko,* kɛ mɔɔ bulalɛ nee ndɛtɛlɛ ɛngola ɛnfonla la. 44 “Wɔ arelemgbunli zɔhane mɔ mekɛ zo, anwuma Nyamenle ne bava belemgbunlililɛ bie azie ɛkɛ+ mɔɔ bɛnrɛzɛkye ye ɛlɛ a.+ Na bɛnrɛva belemgbunlililɛ ɛhye bɛnrɛmaa menli gyɛne biala.+ Ɔbabubu arelemgbunlililɛ ɛhye mɔ amuala na yeabɔ bɛ bo zo,+ na ɔ ngomekye a ɔbagyinla ɛkɛ ne dahuu a,+ 45 kɛ mɔɔ ɛnwunle kɛ bolɛ mɔɔ tɛ ɛsalɛ a kpukele la vi boka ne azo na ɔrabubule bulalɛ ne, kɔbele ne, ndɛtɛlɛ ne, dwɛtɛ fufule ne yɛɛ nvutuke ne la, zɔhane ala a ɔbazi a.+ Nyamenle Kpole ne ɛmaa belemgbunli ɛnwu mɔɔ bazi kenle bie la.+ Ɛlalɛ ne le nɔhalɛ, na bɛkola bɛfa bɛ nwo bɛto ye ngilenu ne azo.” 46 Akee Belemgbunli Nɛbukadenɛza butule ɔ nyunlu aze wɔ Daneɛle anyunlu na ɔlile ye eni. Na ɔhanle kɛ bɛmaa ye ahyɛlɛdeɛ na bɛyela ayilevuanlɛ bɛmaa ye. 47 Belemgbunli ne zele Daneɛle kɛ: “Nɔhalɛ nu, wɔ Nyamenle ne le nyamenle ne mɔ Nyamenle nee arelemgbunli ne mɔ Awulae yɛɛ Ɔda fealeranu edwɛkɛ ali, ɔluakɛ wɔhola wɔla fealeranu edwɛkɛ ɛhye ali.”+ 48 Akee belemgbunli ne kpogyale Daneɛle zo na ɔmaanle ye ahyɛlɛdeɛ ngɛnlɛma dɔɔnwo, na ɔmaanle ɔlile tumi wɔ Babelɔn maanzinli* ne kɔsɔɔti azo+ na ɔyɛle ye arane mgbanyima ne mɔ anu kpanyinli mɔɔ nea Babelɔn nrɛlɛbɛvolɛma ne mɔ kɔsɔɔti anwo zo a. 49 Daneɛle zɛlɛle belemgbunli ne, na ɔmaanle ɔkpale Hyeedelake, Mihyake nee Abɛdenɛgo+ kɛ bɛnlea Babelɔn maanzinli* ne anu ninyɛne zo, noko Daneɛle zonlenle wɔ belemgbunli ne suakunlu ɛkɛ.\n^ Hibulu aneɛ nu, “ye sunsum yɛle.”\n^ Hibulu aneɛ nu, “me sunsum ɛyɛ.”\n^ Bɛlimoale bɛhɛlɛle Da 2:4b kɔdwu 7:28 wɔ Elam aneɛ nu.\n^ Anzɛɛ ɔkola ɔkile, “ɛleka mɔɔ bɛgua ewula; bɛgua tiefi.”\n^ Elam aneɛ nu, “nwonane.”\n^ Anzɛɛ “ndɛtɛlɛ mɔɔ bɛgua anzɛɛ bɛpɛ.”\n^ Anzɛɛ “alesama amra,” ɛhye kile, koahweabanema.\n^ Anzɛɛ “bɛnrɛbɔ nu.”